text:
Unako Ukuthozama Kwanaxa Kunzima Ukwenjenjalo
“Thozama ekuhambeni noThixo wakho.”
IINGOMA: 48, 95
1-3. Yintoni angazange ayenze umprofeti ongachazwanga igama owayevela kwaYuda, ibe waba yintoni umphumo? (Jonga umfanekiso osekuqaleni.)
XA KWAKULAWULA uKumkani uYerobhoham, uYehova wathumela umprofeti othile ukuba asuke kwaYuda ase umyalezo owawunamazwi ahlabayo kuloo kumkani owayewexukile wakwaSirayeli. Lo mprofeti uthobekileyo wawudlulisela umyalezo kaThixo njengokuba unjalo, ibe uYehova wamkhusela ekonzakalisweni nguYerobhoham.
2 Endleleni egodukayo, lo mprofeti wadibana nenkonde ethile eyayisuka kufutshane nalapho, eBheteli. Le nkonde yathi nayo ingumprofeti kaYehova. Yamqhatha lo mfana, ifuna ukuba aphule imiyalelo kaYehova eyayisithi ‘angadli sonka okanye asele manzi kwaSirayeli’ kwaye ‘angabuyi ngendlela abehambe ngayo.’ UYehova akazange ayithande loo nto. Kamva xa wayesendleleni egodukayo, kwathi gqi ingonyama yaza yambulala lo mprofeti kaYehova.
3 Yintoni eyabangela umprofeti owayekade ethozamile aqhathwe ngulo somaqhingashe wexhego? IBhayibhile ayitsho. Kodwa mhlawumbi walibala shici ukuba wayefanele ‘athozame ekuhambeni noThixo.’ (Funda uMika 6:8.) EBhayibhileni, ukuhamba noYehova kuquka ukumthemba, ukuxhasa ilungelo lakhe lokuba ngumongami, nokulandela ukhokelo lwakhe. Umntu othozamileyo wazi kakuhle ukuba unako kwaye umele aqhubeke ethetha noYise onothando nonamandla onke. Lo mprofeti ngewayemcelile uYehova ukuba amcacisele imiyalelo awayemnike yona, kodwa iZibhalo azitsho ukuba wayenza loo nto. Nathi ngamany’ amaxesha sinokwenza izigqibo ezinzima, ibe ingacacanga eyona ndlela sifanele siyilandele. Ukuthozama size sicele uYehova ukuba asikhokele kuya kusinceda singenzi iimpazamo ezinkulu.
4. Siza kufunda ntoni kweli nqaku?
4 Kwinqaku elingaphambi kweli, sifunde isizathu sokuba ukuthozama kusabalulekile kumaKristu nokuba kubandakanya ntoni ukuba ngumntu othozamileyo. Kodwa ziziphi iimeko ezinokwenza kube nzima ukuthozama? Ibe sinokwenza njani ukuze sibe nolu phawu lunqwenelekayo, sihlale sinalo kwanaxa kuvela izinto eziluvavanyayo? Ukuze siphendule le mibuzo, siza kuthetha ngeemeko ezintathu eziqhelekileyo ezinokwenza kube nzima ukuthozama, siza kubona nendlela esinokwenza ngobulumko ngayo kwimeko nganye.
XA IIMEKO ZETHU ZITSHINTSHA
5, 6. UBharzilayi wabonisa njani ukuba uthozamile?
5 Xa iimeko zethu zitshintsha okanye sifumana ezinye izabelo kunokuba nzima ukuthozama. Xa uDavide wacela uBharzilayi owayeneminyaka eyi-80 ukuba eze kuhlala naye ebhotwe, le ngwevu imele ukuba yaziva isezimbekweni. Kaloku ukuba yayinokuvuma, yayiya kusoloko ihleli nokumkani. Kodwa uBharzilayi akazange avume. Ngoba? Ngenxa yokuba iminyaka yayisele ihambile, waxelela uDavide ukuba wayengafuni kuba ngumthwalo kukumkani. Wathi endaweni yakhe kubhetele athathe uKimham, mhlawumbi owayengomnye woonyana bakhe.
6 Ukuthozama kwamnceda uBharzilayi ukuba enze isigqibo esiphilileyo. Akazange asikhabe isicelo sikaDavide kuba ezeya okanye kuba efuna ukutya umhlala-phantsi kude neengxaki. Wabona ukuba izinto azisafani nakuqala nokuba wayengasakwazi ukwenza ezinye izinto. Wayengasafuni ukuthwala umthwalo ongaphaya kwamandla akhe. (Funda amaGalati 6:4, 5.) Ukuba ekuphela kwento esiyibonayo sisikhundla, ukuba mkhulu okanye udumo, kuya kulandela ukuzigwagwisa, ukhuphiswano size ekugqibeleni siphoxeke. (Gal. 5:26) Kwelinye icala, ukuthozama kunceda wonke umntu asebenzise isiphiwo namandla akhe ukuze azukise uThixo kwaye enze konke okusemandleni akhe ukuze ancede abanye abantu.
7, 8. Ukuthozama kunokusinceda njani siphephe ukuthembela kwiziqu zethu?
7 Xa umntu enikwa imbopheleleko engakumbi udla ngokunikwa negunya elingakumbi, ibe loo nto inokwenza kube nzima ukuthozama. Xa uNehemiya weva ngemeko embi ababekuyo abantu eYerusalem, wathandaza ephalaza imbilini yakhe kuYehova. (Neh. 1:4, 11) UYehova wamsikelela ngokuthi uKumkani uArtashashta ambeke njengerhuluneli yaloo mmandla. Kodwa nangona ngoku wayesezintweni, esisityebi kwaye enegunya, akazange athembele kumava okanye kubuchule bakhe. Waqhubeka ehamba noThixo. Waqhubeka ecela uYehova ukuba amalathise indlela ngokufunda uMthetho wakhe. (Neh. 8:1, 8, 9) UNehemiya akazange afun’ undikho kwabanye abantu; kunoko, wabenzela izinto ebetha kuye epokothweni.
8 Umzekelo kaNehemiya ubonisa indlela ukuthozama okunokusinceda ngayo singathembi iziphiwo esinazo xa sitshintshwa izabelo okanye sinikwa iimbopheleleko ezingakumbi. Xa umdala ethembela kumava anawo kuphela unokuqalisa ukwenza izinto zebandla engakhange athandaze kuYehova. Abanye benza isigqibo kuqala, bandule ke bathandaze kuYehova becela ukuba asisikelele eso sigqibo. Kodwa ngaba kukuthozama ke loo nto? Umntu othozamileyo uya kuhlala eyikhumbula indawo yakhe phambi koThixo, nendima yakhe entlanganweni. Izinto esikwaziyo ukuzenza azibalulekanga. Sifanele silumke singathembeli kwiziqu zethu, ngokukodwa xa kuvela imeko okanye ingxaki esingaqali ukudibana nayo. (Funda iMizekeliso 3:5, 6.) Njengamalungu endlu kaThixo, sifanele sicinge ngendlela esinokuyifeza ngayo indima yethu entsatsheni okanye ebandleni kunokuba sicinge ngokunyukela kwisikhundla esingaphezulu.
XA SIGXEKWA OKANYE SINCONYWA
9, 10. Ukuthozama kunokusinceda njani xa sigxekwa ngento esingayenzanga?
9 Kusenokuba nzima ukulawula iimvakalelo zethu xa sigxekwa ngento esingayenzanga. UHana wayedla ngokulila ngenxa yokuba uPenina, utshaba lwakhe, wayesoloko emgculela. Umyeni wakhe wayemthanda, kodwa ke ingxaki kukuba wayengafumani bantwana. Kamva, xa wayethandaza emnqubeni, uMbingeleli Omkhulu uEli wamtyhola esithi unxilile. Khawufan’ ucinge nje! Kodwa ke kuyo yonke loo nto, uHana owayethozamile wazibamba waza wamphendula ngembeko uEli. Umthandazo wakhe ohlab’ umxhelo usekho eBhayibhileni. Unamazwi avakalisa ukholo, indumiso nombulelo.
10 Ukuthozama kunokusinceda nokuba ‘soyise ububi ngokulungileyo.’ (Roma 12:21) Ubomi bunzima kweli hlabathi likaSathana, kwaye kufuneka singacatshukiswa zizinto ezenziwa ngabantu abangendawo. (INdu. 37:1) Kuba buhlungu nangakumbi xa kuvela iingxaki phakathi kwamaKristu. Umntu othozamileyo uya kuxelisa uYesu. IBhayibhile ithi: “Xa wayetshabhiswa, akazange aphindise atshabhise . . . kodwa wahlala ezinikele kulowo ugweba ngobulungisa.” (1 Pet. 2:23) UYesu wayesazi ukuba impindezelo yekaYehova. (Roma 12:19) NamaKristu ke ayabongozwa ukuba athobeke kwaye ‘angabuyiseli ububi ngobubi.’
11, 12. (a) Ukuthozama kungasinceda njani xa sityibelwa ngabantu besincoma? (b) Ukuthozama kunokusinceda njani xa sikhetha isinxibo, indlela yokuzilungisa nendlela esiziphatha ngayo?
11 Ukutyibelwa ngabantu besincoma nako kunokwenza kube nzima ukuthozama. Khawubone indlela uEstere awenza kakuhle ngayo xa izinto zatshintsha ngesiquphe. Wayeyinzwakazi ethi ndijonge kwaye sekuphele unyaka eqatywa izithambiso zexabiso elikhulu. Wayesoloko ehleli nezinye iintombi eziphuma kubo bonke uBukhosi BasePersi ezazincwase ukubonwa ngukumkani. Sekunjalo, waqhubeka enembeko yaye ezolile. Akazange angenwe kukuzicingela okanye kukukhukhumala kwanasemva kokuba loo kumkani ekhethe yena ukuba abe ngukumkanikazi.
12 Ukuthozama kusinceda sinxibe, sizilungise size siziphathe ngendlela endilisekileyo nehloniphekileyo. Siyaqonda ukuba into esenza sithandeke ebantwini ayikokuqhayisa okanye ukuzitsalela amehlo, kodwa kukuba ‘nomoya ozolileyo nowobulali.’ (Funda eyoku-1 kaPetros 3:3, 4; Yer. 9:23, 24) Ukuba sifukame ukuzithanda ezintliziyweni zethu, ekugqibeleni kuza kubonakala kwizenzo zethu. Ngokomzekelo, asenokuphutshuluka emilonyeni yethu amagama abonisa ukuba sinelungelo elikhethekileyo, sinenkcazelo abangenayo abanye abantu, okanye siqhelene nomzalwana othile onembopheleleko. Sinokucacisa izinto ngohlobo lokuba kunconywe thina kuphela ngecebo okanye ngento nabanye abantu ababe negalelo kuyo. Nalapha, uYesu ungumzekelo omhle kuthi. Inkoliso yezinto awazithethayo wayezicaphula kwiZibhalo ZesiHebhere. Wayezibeka ngendlela ethozamileyo ukuze abantu abammameleyo bazi ukuba zisuka kuYehova kungekhona kwingqondo okanye kubulumko bakhe.
XA SINGAZI UKUBA INGOMSO LISIPHATHELE NTONI
13, 14. Ukuthozama kunokusinceda njani senze izigqibo ezibhetele?
13 Enye into enokwenza kube nzima ukuthozama kuxa kusenziwa izigqibo. Xa umpostile uPawulos wayeseKesareya, umprofeti uAgabho wamxelela ukuba, ukuba wayenokuqhubeka aye eYerusalem, wayeza kubanjwa. Wayenokude abulawe. Abazalwana boyika baza bamcenga uPawulos ukuba angayi. Kodwa uPawulos wayengafuni nokuva. Wayengazithembanga ngokugqithiseleyo, kodwa kwangaxeshanye wayengoyiki ngokoyikiswa. Wayemthembe ngokupheleleyo uYehova kwaye ekulungele ukwenza isabelo sakhe de asigqibe, naphi na apho uYehova wayeya kumvumela ukuba aye khona. Abazalwana bathi bakuva loo nto, bayeka ukumnqanda ukuba aye eYerusalem.
14 Ukuthozama kunokusinceda senze izigqibo ezizizo kwanaxa singazi ukuba ingomso lisiphathele ntoni. Ngokomzekelo, ukuba singena kwinkonzo yexesha elizeleyo, kuza kwenzeka ntoni kuthi xa sigula? Kuthekani ukuba abazali bethu abakhulileyo badinga uncedo lwethu? Siza kuthini xa sele saluphele? Nokuba singathandaza okanye siphande kangakanani, soze siyifumane impendulo ecacileyo yemibuzo enjengale. (INtshu. 8:16, 17) Ukuthembela kwethu ngoYehova kuya kusinceda singaneli nje ukuvuma ukuba amandla ethu alinganiselwe kodwa kuya kusenza siyamkele loo nto. Emva kokwenza uphando, ukubuza kwabanye nokuthandaza sicele ukhokelo, kufuneka siye ngakwicala umoya kaThixo osikhokelela kulo. (Funda iNtshumayeli 11:4-6.) UYehova utsho abe nento aza kuyisikelela, okanye asibonise ezinye izinto esinokuzenza.
IZINTO ESINOKUZENZA UKUZE SITHOZAME
15. Ukucinga ngoYehova kusinceda njani ukuba sihlale sithobekile?
15 Ekubeni ukuthozama kusinceda kwizinto ezininzi, sinokwenza njani ukuze sizame ukuthozama nangakumbi? Makhe sibone iindlela ezine. Eyokuqala, siya kuthozama size simhlonele ngakumbi uYehova ukuba sicinga ngeempawu nangesikhundla sakhe esingaphezulu lee kunesethu. (Isa. 8:13) Khumbula kaloku ukuba, sihamba noThixo Ongusomandla, kungekhona ingelosi okanye umntu. Ukwazi loo nto kuya kusenza ‘sizithobe phantsi kwesandla esinamandla sikaThixo.’—1 Pet. 5:6.
16. Ukucamngca ngendlela uThixo asithanda ngayo kunokusikhuthaza njani ukuba sithozame?
16 Okwesibini, ukucinga ngendlela uYehova asithanda ngayo kuya kusinceda sithozame. Umpostile uPawulos wabhala wathi uYehova wenze amalungu omzimba angabekekanga ambathiswa “ngokubekeke ngakumbi.” (1 Kor. 12:23, 24) Ngokufanayo ke, uYehova ukhathalela ngamnye wethu kungakhaliseki ukuba kukho izinto angakwazi ukuzenza. Akasithelekisi nabanye abantu kwaye akayeki ukusithanda xa sisenza iimpazamo. Ngenxa yokuba uYehova esithanda, sinako ukuziva sikhuselekile enoba sindawoni na endlwini yakhe.
17. Kuza kusinceda njani ukujonga izinto ezintle ebantwini?
17 Okwesithathu, siya kuyiqonda nangakumbi indima yethu enkonzweni kaYehova ukuba sijonga izinto ezintle ebantwini ngendlela enza ngayo uThixo wethu. Kunokuba sithand’ amehlo okanye sisoloko sizigqatsa, siya kukuthanda ukucela amacebiso ebantwini size siwasebenzise. (IMize. 13:10) Siya kuvuyisana nabo xa befumana amalungelo. Kwaye siya kumdumisa uYehova xa sibona indlela abasikelela ngayo ‘abazalwana bethu bonke ehlabathini.’—1 Pet. 5:9.
18. Sinokuziqeqesha njani izazela zethu ukuze zisincede sazi izinto ezinesidima?
18 Okwesine, ukuqeqesha izazela zethu ukuba zilawulwe yimigaqo yeBhayibhile kuya kusenza sizazi izinto ezinesidima nezihloniphekileyo. Ukuthozama kuya kusenza sikwazi ukubona izinto ngendlela eyiyo, kuba siya kuzijonga ngendlela uYehova azibona ngayo. Sinokuziqeqesha izazela zethu ngokufunda rhoqo, ngokuthandaza nangokuzisebenzisa izinto esizifundayo. (1 Tim. 1:5) Sitsho sikwazi nokujonga abanye abantu njengababalulekileyo kunathi. Xa siphumeza indima yethu, uYehova uthembisa ukuba uza ‘kulugqiba uqeqesho lwethu,’ asincede sithozame kwaye sibe nezinye iimpawu ezintle.
19. Yintoni eza kusinceda sithozame ngonaphakade?
19 Umprofeti ongabizwanga ngagama wakwaYuda walingcolisa igama lakhe elihle phambi koThixo waza wazibizela ukufa kuzihlalele ngesenzo esinye nje sokukhukhumala. Kodwa ke, sinako ukuhlala sithozamile kwanaxa kunzima ukwenjenjalo. Bakho abakhonzi abathembekileyo bamandulo nabale mihla abayingqinileyo loo nto. Okukhona sinexesha elide sihamba noYehova, kokukhona simele sithozame nangakumbi. (IMize. 8:13) Enoba uYehova usibeke kwiyiphi indawo, ukuhamba naye nje kukodwa kuliwonga nenyhweba engenakuthelekiswa nanto. Lixabise elo wonga, uze uqhubeke uhamba ngokuthozamileyo noYehova, ngonaphakade.


c: text/html

text:
INQAKU ELINGUMXHOLO | IBHAYIBHILE—IBALI LOKUSINDA KWAYO
IBhayibhile Yasinda Kwinkcaso
ISISONGELO: Iinkokeli zepolitiki kunye nabefundisi abaninzi babengafuni nokuyibona iBhayibhile. Babedla ngokusebenzisa igunya labo ukuze bangabavumeli abantu ukuba babe nayo, bayenze okanye baguqulele iBhayibhile. Makhe sithethe ngale mizekelo mibini:
Malunga nonyaka ka-167 B.C.E.: UKumkani uAntiochus Epiphanes owayefuna ukunyanzela amaYuda ukuba anqule ngendlela yamaGrike wayalela ukuba zitshatyalaliswe zonke iikopi zeZibhalo zesiHebhere. Umbhali-mbali uHeinrich Graetz wathi amagosa akhe “ayekrazula aze atshise nayiphi na imisongo yoMthetho ayeyifumana aze abulale nabo babefumana amandla nentuthuzelo xa beyifunda.”
KumaXesha Aphakathi: Abanye abefundisi bamaKatolika babengayithandi into yokuba abantu nje abaqhelekileyo bafundise oko kuthethwa yiBhayibhile kunokuba bafundise iimfundiso zamaKatolika. Babesithi nabaphi na abantu ababenezinye iincwadi zeBhayibhile ngaphandle nje kweeNdumiso zesiLatini bafundisa izinto zabo. Elinye ibhunga lecawa lagunyazisa umthetho owawusithi amadoda alo “mawagqogqe aze akhangele ngokucokisekileyo nabaphi na abantu ababefundisa izinto zabo . . . ngokugqogqa zonke izindlu namagumbi angaphantsi kwizindlu ezikrokrisayo. . . . Indlu abafunyenwe kuyo mayitshiswe.”
Ukuba iintshaba zeBhayibhile zazikwazile ukuyitshabalalisa, ngeyingekho namhlanje.
INDLELA EYASINDA NGAYO IBHAYIBHILE: UKumkani uAntiochus wayejonge kakhulu kwaSirayeli, kodwa amaYuda ayehlala nakwamanye amazwe. Phofu izazi ziqikelela ukuba ngenkulungwane yokuqala, ayemaninzi amaYuda awayehlala kwamanye amazwe kunalawo awayehlala kwaSirayeli. Kwizindlu zawo zesikhungu amaYuda ayegcina iikopi zeZibhalo—ibe zasetyenziswa zizizukulwana eziliqela kuquka namaKristu.—IZenzo 15:21.
KumaXesha Aphakathi abathandi beBhayibhile baqhubeka beguqulela yaye bekhuphela iZibhalo nangona babetshutshiswa. Kwanangaphambi kokuba umatshini wokuprinta wenziwe phakathi kwiminyaka yoo-1400, kusenokwenzeka ukuba iinxalenye zeBhayibhile zazifumaneka ngeelwimi eziyi-33. Emva koko iBhayibhile yaguqulelwa yaza yenziwa ngesantya esingazange sabonwa ngaphambili.
UMPHUMO: Nangona yayingafunwa ngookumkani abanamandla kunye nabefundisi, iBhayibhile yeyona ncwadi iye yasasazwa yaza yaguqulelwa kakhulu kunazo zonke ezikhe zakho. Iye yanefuthe kwimithetho neelwimi zamazwe nakubomi bezigidi zabantu.

robotstxt: allowed

filter: keep


text:
IBhayibhile—Incwadi Yesiprofeto Esichanileyo—Inxalenye 7
‘Kuya Kufika Isiphelo’
Olu ngcelele luneenxalenye ezisibhozo ‘kuVukani!’ luhlolisisa inkalo ebalaseleyo yeBhayibhile—iziprofeto zayo, okanye izinto eyazichazayo. La manqaku aza kukunceda ufumane iimpendulo zale mibuzo: Ngaba iziprofeto zeBhayibhile zizinto nje ezaziqikelelwa ngabantu abakrelekrele? Ngaba ngokwenene ziphefumlelwe nguThixo? Siyakucela ukuba ukhe uhlolisise obu bungqina
NGABA uba nomsindo xa ubona oorhulumente abonakeleyo becinezela yaye bexhaphaza abantu? Ngaba uyakhathazeka xa ubona amashishini amakhulu ecinezela amahlwempu ukuze ahlohle izisu zabo sele bezizinhanha? Ngaba ikuphath’ emanyeni into yokubona abefundisi bemfimfitha igazi lamalungu ecawa okanye bebafundisa ubuxoki? Ukuba kunjalo, umele uvuyiswe kukuva ukuba neBhayibhile iyazigxeka ezi zinto. Eli nqaku liza kuxubusha (1) ngeziprofeto zeBhayibhile ezixela ngokupheliswa kwabo bonke ubungendawo nabantu abangendawo (2) nesizathu sokuba simele sizithembe ezi ziprofeto.
Ukupheliswa Kobungendawo
Inqaku elandulela eli kolu ngcelele liye laxubusha ngezinto eziyinxalenye yomqondiso kaYesu ophathelele ukupheliswa kweli hlabathi. Lo mqondiso uquka ukuvakaliswa ehlabathini lonke kweendaba ezilungileyo zoBukumkani bukaThixo—urhulumente kaThixo oza kulawula umhlaba wonke kungekudala. (Daniyeli 2:44; Mateyu 24:3, 14) UYesu wathi xa loo msebenzi ugqityiwe, kuya “kwandula ke kufike ukuphela.” Mhlawumbi uye wamangaliswa kukuva ukuba eza kushenxiswa kuqala nguThixo lunqulo lobuxoki, elingafundisi inyaniso ngoThixo. EBhayibhileni, unqulo lobuxoki lufuziselwa lihenyukazi ekuthiwa ‘yiBhabhiloni Enkulu.’—ISityhilelo 17:1, 5; funda ibhokisi ethi “Eyona Nto Iyiyo IBhabhiloni Enkulu,” kwiphepha 13.
Isiprofeto 1:
“[IBhabhiloni Enkulu] ziya kuza ngamini-nye izibetho zayo, ukufa nokuzila nendlala, yaye iya kutshiswa ngokupheleleyo ngomlilo, ngenxa yokuba uYehova uThixo, oyigwebileyo, womelele.”—ISityhilelo 18:2, 8.
Inzaliseko: IBhayibhile ibonisa ukuba ngexesha lakhe alimiseleyo, uThixo uya kwenza amagunya ezopolitiko ajikele iBhabhiloni Enkulu aze ayitshabalalise. Aya ‘kuliphanzisa alihlube libe ze, aze azidle iinxalenye zenyama yalo.’ (ISityhilelo 17:16) Aya kubhenca izinto zalo ezibangela iintloni aze alihluthe intabalala yobutyebi balo. Liya kutshatyalaliswa ngesiquphe de kungasali kwanto yalo.—ISityhilelo 18:21.
Abezopolitiko basenokucinga ukuba benze intando yabo. Kodwa, inzaliseko yesi siprofeto simangalisayo iya kungqina ukuba loo ntshabalalo ivela kuThixo. Uya ‘kubeka oko ezintliziyweni zabo ukuba baphumeze ingcamango yakhe.’—ISityhilelo 17:17.
Isiprofeto 2:
“Ngemihla yabo kumkani uThixo wezulu uya kumisa ubukumkani. . . . Buya kuzityumza buziphelise zonke ezi zikumkani [zabantu,] buze bona bume ukusa kwixesha elingenammiselo.”—Daniyeli 2:44.
Inzaliseko: Emva kokutshabalalisa unqulo lobuxoki, uThixo uza kudlulela kwezinye iintlangano—ezopolitiko nezorhwebo—kuquka abo bangendawo. (IMizekeliso 2:22; ISityhilelo 19:17, 18) Njengomninimzi egxotha abo bonakalisa umzi wakhe ngoxa beqeshile, uThixo uza “konakalisa abo bawonakalisayo umhlaba.” Uza kubatshabalalisa nabawuzalise ngogonyamelo nabaziphethe kakubi ngokwesini.—ISityhilelo 11:18; Roma 1:18, 26-29.
Ngoobani abaya kusinda? IBhayibhile ithi: “Abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.”—INdumiso 37:11; 72:7.
Ngaba sinokuzithemba iziprofeto zeBhayibhile? Ngaba sinokuqiniseka ukuba uThixo uza kubuphelisa ubungendawo nokubandezeleka aze alondoloze amalungisa? Simele!
Iziprofeto ZeBhayibhile Zinokuthenjwa
AmaNgqina kaYehova akholelwa ukuba uYehova uThixo nguMbhali weBhayibhile nokuba zonke izinto azithembisileyo uza kuzenza. (2 Timoti 3:16) Ngaba oko kusengqiqweni?
Ukuba ubunomhlobo wokwenene ongazange akuxokise, ngaba ubuya kumkholelwa xa ethembisa ukukwenzela into entle abe enamandla okuyenza? Ubuya kumkholelwa nakanjani. Akakho umhlobo obhetele enokufika kuThixo. “UThixo akanakuze axoke!”—Tito 1:2, Contemporary English Version.
Ewe, uMdali uza kuluphelisa unqulo lobuxoki, abalawuli abacinezelayo, noosomashishini abanyolukileyo. Ngaba ungathanda ukwazi ngento eza kwenzeka emva kwezo ziganeko? UVukani! olandelayo uza kukunceda. Uza kube enenqaku lokugqibela lolu ngcelele.


text:
Iindibano Ezikhethekileyo ZamaNgqina KaYehova Ezabanjelwa Kumazwe Asixhenxe
Kutshanje amaNgqina kaYehova ebeneendibano ezikhethekileyo eBrazil, eCosta Rica, eHong Kong, eIreland, eIsrael, eNew Zealand naseSweden. Eyokuqala kwezi ibiseSweden ngoJulayi 2012 kwaye ezintathu zokugqibela beziseCosta Rica naseNew Zealand ngoJanuwari 2013.
Njengezinye iindibano zeentsuku ezintathu esiba nazo, nezi bezineentetho ezisekelwe eBhayibhileni, imiboniso kunye needrama.
Kuye kwamenywa abantu ukuba bazifumane kumanye amazwe ezi ndibano. Ngaphambi nasemva kweendibano, iindwendwe ziye zafumana ithuba lokukhenketha la mazwe zize kuwo.
Undwendwe olwaluseBrazil lwathi: “Indivuyise gqitha into yokubona uthando nobubele obungaka babazalwana. Bekungathi ndikhawuleze ndafumana amanye amalungu entsapho.”
Olunye undwendwe olwaluseHong Kong lwathi: “Yandivuyisa kakhulu into yokubona wonke umntu encumile, zasuka zazehlela iinyembezi xa ndabona iindwendwe ezithetha isiMandarin zifumana iBhayibhile ngolwimi lwazo ikhutshwa kule ndibano.”
Nyaka ngamnye, amaNgqina kaYehova aba neendibano ehlabathini lonke. Kubakho izigidi zabantu kuzo.
Iindibano ezinjengezi zinika ithuba lokuba abo bezileyo babukane, baze bafumane uxolo, uvuyo nothando lobuzalwana. Oku kubonakala ngakumbi kwiindibano ezikhethekileyo okanye ezezizwe ngezizwe. Ngexesha lekhefu, iindwendwe ziye zitye kunye, zifote, zincokole okanye zinikane izipho neenkcukacha zazo.
Njengakuzo zonke iindibano zethu, abo bangengabo amaNgqina kaYehova bamkelekile ukuba bangeza
Funda Okungakumbi
Kutheni AmaNgina KaYehova Esiya KwiiNdibano Ezinkulu?
Nyaka ngamnye, siba neendibano ezintathu ezikhethekileyo. Ungangenelwa njani kuzo?


text:
UKUNCEDA IINTSAPHO | UMTSHATO
Xa Ningafani
INGXAKI
Uthanda imidlalo; ngoxa iqabane lakho lizithandela ukufunda. Uthanda ukuba izinto zakho zihambe ngocwangco; lona iqabane lakho alicwangcisi kakuhle. Uyakuthanda ukuphuma nokuba kunye nabantu; lona iqabane lakho lithanda ukuba lodwa.
Uzixelela ukuba ‘Asifanelani! Kutheni singazange siyibone ngoxa sasisathandana loo nto?’
Kusenokwenzeka ukuba wawuyibonile ukusa kumkhamo othile. Kodwa ngelo xesha ezinye izinto wawungazihoyi ukuze uphephe ingxabano—nto leyo onokuyenza ngoku ekubeni utshatile. Eli nqaku liza kukunceda ukwenze oko. Kodwa ke kuqala, makhe siqwalasele izinto eziyinyaniso ngabantu abangafaniyo.
OKO UMELE UKWAZI
Okunye ukungafani kuyingxaki. Eyona nto ifanele ijongwe xa kuthandanwa kukufanelana. Ngenxa yoko, xa kuvela iingxaki, abanye abantu baye bohlukane kunokuba bangene kumtshato wabantu abangavaniyo. Kuthekani ke ngeengxaki ezingenamsebenzi—ezingaphephekiyo ezibakho kuwo nawuphi na umtshato?
Akho bantu babini bafana twatse. Ngoko, kuqhelekile ukuba amaqabane angavisisani kwezinye zezi nkalo:
Izinto onomdla kuzo. Inkosikazi enguAnna * ithi “Ukuphuma siye kuzihlaziya ngaphandle asinto endandiyithanda, kodwa umyeni wam wakhula enyuka iintaba ezinekhephu ibe ephinyela emahlathini iintsuku.”
Imikhwa. Indoda enguBrian ithi, “Unkosikazi wam uyakwazi ukuhlala kude kube sebusuku aphinde akwazi ukuvuka ngo-5:00 ekuseni kodwa ukuze ndingabi nachuku, mna kuye kufuneke ndilale iiyure ezisixhenxe ukuya kwezisibhozo.”
Iimpawu. Usenokuba ngumntu othuleyo, ngoxa iqabane lakho lona likhululekile. Indoda enguDavid ithi, “Ndikhule ndingathethi ngeengxaki zam zobuqu, ngoxa inkosikazi yam ikhulele kwintsapho ekwakuthethwa ngezinto ngokukhululekileyo.”
Ukungafani kunokuba luncedo. Inkosikazi enguHelena ithi, “Imbono yam isenokubonakala ilungile, kodwa loo nto ayithethi kuthi yiyo yodwa enokusetyenziswa.”
OKO UNOKUKWENZA
Lixhase. Umyeni onguAdam uthi: “UKaren unkosikazi wam akanamdla kwaphela kwezemidlalo. Nangona kunjalo, uye wahamba nam ukuya kweminye imidlalo kwaye uye wonwaba kunye nam. Kwelinye icala, uKaren uyazithanda iimyuziyam zemizobo, ngoko ndiye ndihambe naye, size sichithe elo xesha afuna silichithe. Ndiye ndizame kangangoko ukubonisa umdla kwimizobo kuba ndiyayazi ukuba ibalulekile kuye.”—Umgaqo weBhayibhile: 1 Korinte 10:24.
Yandisa imbono yakho. Ngenxa yokuba imbono yakho yahlukile kweyeqabane lakho, loo nto ayithethi kuthi imbono yakhe iphosakele. Esi sisifundo esafundwa ngumyeni onguAlex. “Ndandisoloko ndivakalelwa ukuba inye indlela yokwenza into kwaye ukuyenza ngenye indlela kwakuya kusilela. Kodwa ukutshata kundincede ndaqonda ukuba zininzi iindlela zokwenza into kwaye nganye kuzo isebenza ngendlela yayo.”—Umgaqo weBhayibhile: 1 Petros 5:5.
Sukuziqhatha. Ukufanelana akuthethi ukuba niyafana. Sukugqiba kwelokuba umtshato wakho ubuyimpazamo ngenxa yokungavisisani okuye kwavela. Incwadi ethi The Case Against Divorce ithi, “Abantu abaninzi baye bazithethelele ngokuthi, ‘Ndamfanyekiswa luthando.’” Le ncwadi iqhubeka ithi, “yonke imihla eniyichitha kunye nonwabile ibonisa ukuba nakubeni kukho ukungavisisani, ninako ukuthandana. Zamani ‘ukuqhubeka ninyamezelana nokuba nabani na unesizathu sokukhalazela omnye.’”—Kolose 3:13.
Khawuzame eli cebiso: Bhala phantsi izinto ozithandayo ngeqabane lakho nezinenza nifanelane. Emva koko, bhala izinto ezinenza nahluke. Usenokuphawula ukuba izinto enahluke ngazo azibalulekanga ngale ndlela ubucinga ngayo. Ezi zinto ziza kukubonisa apho unokuyekelela okanye ulixhase khona iqabane lakho. Umyeni onguKenneth uthi: “Ndiyavuya xa inkosikazi yam ikhawulelana nam kwaye ndiyazi ukuba nayo iyavuya xa ndisenza okufanayo. Nokuba kufuneka ndincame okuthile, ukuyibona yonwabile kuyandonwabisa.”—Umgaqo weBhayibhile: Filipi 4:5.
^ isiqe. 10 Amanye amagama kweli nqaku atshintshiwe.
Funda Okungakumbi
Indlela Yokulungisa Iingxaki
Ukusingatha kakuhle iingxaki kwenza umahluko okhoyo phakathi komtshato owomeleleyo nowonwabileyo kunye nobuthathaka nokruqulayo.
Indlela Yokuyekelela
Amacebiso amane anokunceda wena neqabane lakho nikhuphephe ukuxambulisana nize nilungise iingxaki kunye.
Ukulungisa Iingxabano Emtshatweni
Kutheni kusibakho iingxabano, ibe ungazithintela njani zingonakalisi umtshato wakho?


text:
Isahluko Sesibini
IBhayibhile—Incwadi Evela KuThixo
IBhayibhile yahluke njani kuyo nayiphi na enye incwadi?
Inokukunceda njani iBhayibhile ukuba uhlangabezane neengxaki onazo?
Kutheni umele uzikholelwe iziprofeto eziseBhayibhileni?
1, 2. IBhayibhile isisipho esibalaseleyo esivela kuThixo ngaziphi iindlela?
NGABA usakhumbula mhla wafumana isipho esixabisekileyo esivela kumhlobo omthandayo? Umele ukuba wawuzaliswe yimincili. Ngapha koko, isipho sikuxelela okuthile ngalowo ukupha sona—ukuba uyabuxabisa ubuhlobo benu. Ngokuqinisekileyo wambulela umhlobo wakho ngeso sipho.
2 IBhayibhile isisipho esivela kuThixo, esimele simbulele ngokwenene ngaso. Le ncwadi ikhethekileyo isixelela ngezinto ebesingenakuze sizazi. Ngokomzekelo, isixelela ngokudalwa kweenkwenkwezi, umhlaba, kwanendoda nomfazi bokuqala. IBhayibhile inemigaqo enokuthenjwa yokusinceda sihlangabezane neengxaki kwanamaxhala obomi. Ichaza indlela uThixo aza kuyiphumeza ngayo injongo yakhe yokwenza ubomi buyolise ngakumbi emhlabeni. Ngokwenene iBhayibhile isisipho esibalaseleyo!
3. Ukusipha kukaYehova iBhayibhile kusixelela ntoni ngaye, yaye kutheni kuchulumancisa nje oko?
3 Kwakhona iBhayibhile isisipho esichulumancisayo, kuba isichazela okuthile ngaLowo usiphe sona, uYehova uThixo. Ukusipha kwakhe le ncwadi kubonisa ukuba ufuna simazi kakuhle. Eneneni, iBhayibhile inokukunceda ukuba usondele kuYehova.
4. Yintoni ekuchukumisayo ngokusasazwa kweBhayibhile?
4 Baninzi kakhulu abantu abanesi sipho siyiBhayibhile. Iye yapapashwa ngeelwimi ezingaphezu kwama-2 300, nto leyo eyenza ukuba ifumaneke kubantu abangaphezu wama-90 ekhulwini ehlabathini lonke. Kusasazwa umlinganiselo weeBhayibhile ezingaphezu kwesigidi veki nganye! Zingamawaka ezigidi iiBhayibhile neenxalenye zayo eziye zashicilelwa. Ngokuqinisekileyo, ayikho enye incwadi efana neBhayibhile.
5. IBhayibhile “iphefumlelwe nguThixo” ngayiphi indlela?
5 Ngaphezu koko, iBhayibhile “iphefumlelwe nguThixo.” (2 Timoti 3:16) Ngayiphi indlela? IBhayibhile iphendula ngokuthi: “Abantu bathetha ngokuphuma kuThixo njengoko babeqhutywa ngumoya oyingcwele.” (2 Petros 1:21) Ngokomzekelo: Usomashishini usenokubhalelwa ileta ngunobhala wakhe. Loo leta ineengcamango nemiyalelo kasomashishini. Ngoko eneneni yileta yakhe, kungekhona ekanobhala. Ngokufanayo, iBhayibhile inesigidimi sikaThixo, kungekhona esabantu abayibhalayo. Ngoko enyanisweni yonke iBhayibhile ‘ililizwi likaThixo.’—1 Tesalonika 2:13.
IYAVISISANA YAYE ICHANILE
6, 7. Kutheni kuphawuleka ngokukhethekileyo nje ukuvisisana kwenkcazelo eseBhayibhileni?
6 Kuthabathe iminyaka eli-1 600 ukubhalwa kweBhayibhile. Ababhali bayo babephila ngamaxesha ahlukeneyo yaye beneemvelaphi ezahlukeneyo. Bambi babengabalimi, abalobi, nabelusi. Abanye babengabaprofeti, abagwebi, nookumkani. ULuka ongumbhali wencwadi yeVangeli wayengugqirha. Nakubeni inababhali abaneemvelaphi ezahlukeneyo, iBhayibhile iyavisisana ukususela ekuqaleni ukusa ekugqibeleni. *
7 Incwadi yokuqala yeBhayibhile isixelela ngendlela ezaqala ngayo iingxaki zoluntu. Incwadi yokugqibela ibonisa ukuba wonke umhlaba uza kuba yiparadesi, okanye umyezo. Iyonke inkcazelo eseBhayibhileni iphathelele iziganeko zamawakawaka eminyaka eyadlulayo, kodwa nkcazelo nganye isikhanyisela ngakumbi ngenjongo kaThixo. Indlela evisisana ngayo iBhayibhile iyakhwankqisa, kodwa koko kanye ebesinokukulindela kwincwadi evela kuThixo.
8. Nika imizekelo ebonisa ukuba iBhayibhile ichanile ngokwezenzululwazi.
8 IBhayibhile ichanile kwimibandela yenzululwazi. Ide ibe nenkcazelo nangezinto ezazingaziwa ngexesha lokubhalwa kwayo. Ngokomzekelo, incwadi yeLevitikus inenkcazelo ngemithetho eyayiyalela amaSirayeli amandulo ukuba amhlalise yedwa umntu onesifo esasulelayo, kwanemithetho ephathelele ucoceko, zinto ezo ezazingaziwa zezinye iintlanga. Nakubeni ngelo xesha kwakukho ingcamango ephosakeleyo yokuba umhlaba usicaba, iBhayibhile yachaza ukuba usisazinge, okanye ungqukuva. (Isaya 40:22) Yaphinda yachaza kwanokuba umhlaba ‘uxhonywe kokungento.’ (Yobhi 26:7) Noko ke, iBhayibhile asiyoncwadi yezenzululwazi. Kodwa xa ithetha ngemibandela yezenzululwazi, isoloko ichanile. Ngaba asiyonto ebesinokuyilindela leyo kwincwadi evela kuThixo?
9. (a) Yintoni ebonisa ukuba iingxelo zembali eziseBhayibhileni zichanile yaye zithembekile? (b) Ukunyaniseka kwababhali bayo kukuxelela ntoni ngeBhayibhile?
9 IBhayibhile ichanile yaye ithembekile naxa ichaza iingxelo zembali. Iinkcukacha zayo zingqalile. Ayichazi nje amagama abantu kuphela, kodwa ichaza nomnombo wabantu abathile. * Ngokwahlukileyo kubabhali-mbali abaqhelekileyo, abadla ngokungakukhankanyi ukoyiswa kwabantu besizwe sabo, bona ababhali beBhayibhile babenyanisekile, bebhala kwanangeentsilelo zabo nezesizwe sabo. Ngokomzekelo, kwincwadi yeBhayibhile yeNumeri, umbhali uMoses uvuma isiphoso sakhe esinzulu awathi wohlwaywa kanobom ngaso. (Numeri 20:2-12) Ukunyaniseka okunjalo akudli ngakubakho kwezinye iingxelo zembali, kodwa kukho eBhayibhileni kuba iyincwadi evela kuThixo.
INCWADI ENAMACEBISO OBULUMKO
10. Kutheni ingamangalisi nje into yokuba iBhayibhile inamacebiso aluncedo?
10 Ekubeni iBhayibhile iphefumlelwe nguThixo, “iyingenelo ekufundiseni, ekohlwayeni, ekulungelelaniseni izinto.” (2 Timoti 3:16) Enyanisweni iBhayibhile inamacebiso aluncedo. Ibonisa ukuqonda okunzulu ngokubunjwa kwabantu. Akumangalisi oko, kuba uMbhali wayo, uYehova uThixo, unguMdali! Uziqonda ngaphezu kwethu iingcamango neemvakalelo zethu. Ngaphezu koko, uYehova uyakwazi oko sikufunayo ukuze sonwabe. Uyazazi nezinto esifanele siziphephe.
11, 12. (a) Yintoni awayifundisayo uYesu kwiNtshumayelo yaseNtabeni? (b) Yiyiphi eminye imigaqo eluncedo exutyushwayo eBhayibhileni, yaye kutheni amacebiso ayo engaphelelwa lixesha?
11 Khawucinge nje ngentetho kaYesu ebizwa ngokuba yiNtshumayelo yaseNtabeni, ebhalwe kuMateyu isahluko 5 ukusa kwesesi-7. Kule ntetho isemagqabini uYesu wafundisa abantu izinto eziliqela, esingabalula phakathi kwazo indlela yokufumana ulonwabo lokwenene, indlela yokucombulula ukungavisisani, indlela yokuthandaza, nokuba nembono efanelekileyo ngezinto eziphathekayo. La mazwi kaYesu asenamandla yaye aseluncedo namhlanje kanye njengokuba ayenjalo ngexesha lokuwathetha kwakhe.
12 Eminye imigaqo yeBhayibhile iphathelele ubomi bentsapho, ukukhuthala emsebenzini, nolwalamano lwethu nabanye. Imigaqo yeBhayibhile isebenza kubo bonke abantu, yaye amacebiso ayo asoloko eluncedo. Ubungqina bokuba iBhayibhile inamacebiso obulumko bufumaneka emazwini kaThixo awabhalwa ngumprofeti uIsaya athi: “Mna, Yehova, ndinguThixo wakho, Lowo ukufundisa okuyingenelo kuwe.”—Isaya 48:17.
INCWADI YESIPROFETO
13. Ziziphi iinkcukacha uYehova awaphefumlela uIsaya ukuba azibhale ngokuphathelele iBhabhiloni?
13 IBhayibhile ineziprofeto eziliqela, yaye ezininzi kuzo sele zizalisekile. Makhe sihlolisise umzekelo nje ube mnye. Esebenzisa umprofeti uIsaya, owayephila ngenkulungwane yesibhozo ngaphambi kweXesha Eliqhelekileyo, uYehova waxela kwangaphambili ukuba isixeko saseBhabhiloni sasiza kutshatyalaliswa. (Isaya 13:19; 14:22, 23) Wachaza neenkcukacha eziphathelele indlela okwakuza kwenzeka ngayo oko. Imikhosi ehlaselayo yayiza kuwenza uwuthe umlambo waseBhabhiloni ize ingene kweso sixeko ingakhange ilwe. Akuphelelanga apho. Isiprofeto sikaIsaya side sichaze negama lokumkani owayeza koyisa iBhabhiloni—uKoreshi.—Isaya 44:27–45:2.
14, 15. Zazaliseka njani ezinye iinkcukacha zesiprofeto sikaIsaya esiphathelele iBhabhiloni?
14 Kwiminyaka engama-200 kamva—ngobusuku bango-Oktobha 5/6, 539 B.C.E.—kwagaleleka umkhosi waza wagxumeka iintente kufuphi neBhabhiloni. Wawukhokelwa ngubani? Ngukumkani wasePersi ogama linguKoreshi. Lalifikile ixesha lokuzaliseka kweso siprofeto simangalisayo. Kodwa ngaba umkhosi kaKoreshi wawuza kungena eBhabhiloni ngaphandle kokulwa, njengoko kwakuprofetiwe?
15 Ngobo busuku amaBhabhiloni ayenombhiyozo yaye ayezigqala ekhuselekile phakathi kwezo ndonga zinkulu zesixeko sawo. Ngelo xesha yena uKoreshi ngobuchule wayejika amanzi omlambo owawunqumla kweso sixeko. Ngokukhawuleza amanzi awutha waza umkhosi wakhe wachankcatha kumsele wawo de waya kufika kwiindonga zeso sixeko. Kodwa lo mkhosi kaKoreshi wadlula njani kwezo ndonga zaseBhabhiloni? Kwenzeka ukuba ngandlel’ ithile ngobo busuku amasango eso sixeko ashiywe evulekile!
16. (a) Waprofeta wathini uIsaya ngesiphelo seBhabhiloni? (b) Sazaliseka njani isiprofeto sikaIsaya sokutshatyalaliswa kweBhabhiloni?
16 Kwakhona kwaprofetwa kwathiwa ngeBhabhiloni: “Ayisoze imiwe, ingasoze ihlale izizukulwana ngezizukulwana. UmArabhu akayi kumisa ntente yakhe apho, yaye akukho balusi baya kuyeka imihlambi yabo ibuthe apho.” (Isaya 13:20) Esi siprofeto sachaza okungakumbi kunokutshatyalaliswa nje kweso sixeko kuphela. Sabonisa ukuba iBhabhiloni iza kuphanziswa ngonaphakade. Buyabonakala namhlanje ubungqina bokuzaliseka kwala mazwi. Amabhodlo angenabemi eBhabhiloni yamandulo—akumgama weekhilomitha ezingama-80 ukusa kumazantsi eBaghdad, eIraq—abubungqina bokuba kuye kwazaliseka oko uYehova wakuthethayo ngoIsaya esithi: “Ndiza kuyitshayela ngomtshayelo wembubhiso.”—Isaya 14:22, 23. *
17. Ukuzaliseka kweziprofeto zeBhayibhile kulomeleza njani ukholo?
17 Ukuhlolisisa indlela ezithembeke ngayo iziprofeto zeBhayibhile komeleza ukholo, akunjalo? Ngapha koko, ukuba uYehova uThixo uye wazizalisekisa izithembiso zakhe zangaphambili, sinokuba nethemba lokuba uya kusizalisekisa nesithembiso separadesi ezayo yasemhlabeni. (Numeri 23:19) Eneneni, ‘sinethemba lobomi obungunaphakade awathi uThixo, ongenakuxoka, wabuthembisa kwantlandlolo.’—Tito 1:2. *
“ILIZWI LIKATHIXO LIPHILILE”
18. Ngawaphi amazwi achukumisayo awawathethayo umpostile uPawulos ongumKristu ngokuphathelele “ilizwi likaThixo”?
18 Ngokusuka koko siye sakufunda kwesi sahluko, kucacile ukuba ngokwenene iBhayibhile yincwadi ekhethekileyo. Sekunjalo, ukubaluleka kwayo akupheleli nje ekuthini inkcazelo yayo iyavisisana, ichanile ngokwezenzululwazi nangokwembali, inamacebiso obulumko, yaye ineziprofeto ezinokuthenjwa. Umpostile uPawulos ongumKristu wabhala wathi: “Ilizwi likaThixo liphilile, linamandla yaye libukhali ngaphezu kwalo naliphi na ikrele elintlangothi-mbini, lihlaba lide lahlule umphefumlo nomoya, kwanamalungu nomongo wawo, yaye liyakwazi ukuphicotha iingcamango notyekelo lwentliziyo.”—Hebhere 4:12.
19, 20. (a) IBhayibhile inokukunceda njani ukuba uzigocagoce? (b) Unokuwubonisa njani umbulelo onawo ngesipho esikhethekileyo sikaThixo esiyiBhayibhile?
19 Ukufunda “ilizwi” okanye isigidimi sikaThixo esiseBhayibhileni kunokubutshintsha ubomi bethu. Kunokusinceda ukuba sizigocagoce ngokunzulu. Sisenokuthi siyamthanda uThixo, kodwa indlela esisabela ngayo koko kufundiswa liLizwi lakhe eliphefumlelweyo iBhayibhile, kuya kutyhila iingcamango zokwenene zentliziyo yethu.
20 Ngokwenene iBhayibhile yincwadi evela kuThixo. Yincwadi esifanele siyixabise size siyifundisise. Ngoko bonisa umbulelo onawo ngesi sipho sikaThixo ngokuthi usifunde rhoqo. Ngaloo ndlela, uya kuyiqonda ngakumbi injongo kaThixo ngoluntu. Isahluko esilandelayo siza kusichazela ukuba iyintoni loo njongo kwanendlela eza kuzaliseka ngayo.
^ isiqe. 6 Nangona abanye abantu besithi kukho iinxalenye ezithile zeBhayibhile eziphikisanayo, abukho ubungqina boko. Bona isahluko 7 sencwadi ethi IBhayibhile—Ngaba Ililizwi LikaThixo Okanye Lomntu? epapashwe ngamaNgqina kaYehova.
^ isiqe. 9 Ngokomzekelo, phawula iinkcukacha eziphathelele umnombo kaYesu ezichazwe kuLuka 3:23-38.
^ isiqe. 16 Ukuze ufumane inkcazelo engakumbi ngokuphathelele iziprofeto zeBhayibhile, bona iphepha 27-9 lencwadana enemifanekiso ethi Incwadi Yabantu Bonke, epapashwe ngamaNgqina kaYehova.
^ isiqe. 17 Ukutshatyalaliswa kweBhabhiloni kungumzekelo nje omnye wokuzaliseka kweziprofeto zeBhayibhile. Omnye wemizekelo ekhoyo ngowokutshatyalaliswa kweTire neNineve. (Hezekile 26:1-5; Zefaniya 2:13-15) Kwakhona, isiprofeto sikaDaniyeli sachaza ngokulandelelana kwamagunya alawulayo emva kokutshatyalaliswa kweBhabhiloni. Phakathi kwawo kwakukho nobukhosi bamaMedi namaPersi nobamaGrike. (Daniyeli 8:5-7, 20-22) KwiSihlomelo, iphepha 199-201 kuxutyushwa ngeziprofeto ezininzi eziphathelele uMesiya nezazaliseka kuYesu Kristu.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
41 “Ngaba unokuyitsala iLeviyatan+ ngegwegwe lokuloba iintlanzi,
Okanye ngaba unokulubamba ngentsontelo ulwimi lwayo?
2 Ngaba unokufaka umzi emathatheni ayo,+
Okanye ngaba unokuwugqobhoza ngeliva umhlathi wayo?
3 Ngaba iya kwenza izibongozo ezininzi kuwe,
Okanye ngaba iya kuthetha amazwi athambileyo kuwe?
4 Ngaba iya kwenza umnqophiso nawe,
Ukuba uyithabathe njengekhoboka ixesha elingenammiselo?
5 Ngaba uya kudlala ngayo njengoko usenza ngentaka,
Okanye ngaba uya kuyibophela amantombazana akho aselula?
6 Ngaba amahlulelane aya kunaniselana ngayo?
Ngaba aya kuyahlulela abarhwebi?
7 Ngaba ulusu lwayo uya kuluzalisa ngezinkempe zokubamba umnenga,+
Nentloko yayo ngemikhonto yeentlanzi?
8 Beka isandla sakho phezu kwayo.
Khumbula idabi. Ungakwenzi kwakhona.
9 Khangela! Ulindelo lukabani ngayo luya kudaniswa ngokuqinisekileyo.
Ubani uya kuwa phantsi ngokuyibona nje kuphela.
10 Akukho namnye unobugagu kangangokuba angayixhokonxa.
Yaye ngubani na onokuma phambi kwam?+
11 Ngubani na ondinike okuthile kuqala, kangangokuba ndifanele ndimvuze?+
Konke okuphantsi kwamazulu kokwam.+
12 Andiyi kuthi cwaka ngeenxalenye zayo
Okanye ngombandela wamandla ayo okanye ukubukeka kobukhulu bayo.
13 Ngubani na obutyhilileyo ubuso besinxibo sayo?
Emihlathini yayo entlu-mbini ngubani na oya kungena?
14 Ngubani na ozivulileyo iingcango zobuso bayo?
Amazinyo ayo onke ayothusa.
15 Imisele yamaxolo ayo likratshi layo,
Ivalwe ngokungathi kungetywina eliqinileyo.
16 Asondelelene elinye nelinye,
Akunakungena nomoya phakathi kwawo.
17 Elinye linanyatheliswe kwelinye;
Abambene yaye akanakwahlulwa.
18 Ukuthimla kwayo kubanekisa ukukhanya,
Yaye amehlo ayo anjengokuqaqamba kwesifingo.
19 Emlonyeni wayo kuphuma imibane,
Kuphuma neentlantsi zomlilo.
20 Emathatheni ayo kuphuma umsi,
Njengeziko eliphenjwe ngemizi.
21 Umphefumlo wayo uvuthisa amalahle,
Kuphuma nedangatye emlonyeni wayo.
22 Entanyeni yayo kuhlala amandla,
Yaye phambi kwayo kubakho ukuphelelwa lithemba.
23 Imihlubulo yenyama yayo iyanamathelana;
Ifana nokutyhidiweyo kuyo, ayishukumi.
24 Intliziyo yayo ityhidwe njengelitye,
Ewe, ityhidwe njengelitye lokusila elingezantsi.
25 Ngenxa yokuphakama kwayo abomeleleyo bayothuka;+
Badubadubeke ngenxa yokukhwankqiswa.
26 Liyifikele, ikrele alibi ntanganye nayo,
Nomkhonto, nentshuntshe nentloko yotolo.+
27 Intsimbi+ iyigqala njengeendiza,
Ubhedu njengomthi obolileyo.
28 Utolo aluyigxothi;
Amatye okusawula+ kuyo aguquka abe ziindiza.
29 Igqudu iligqala njengeendiza,+
Yaye iyakuhleka ukurhashaza kwentshuntshe.
30 Ngaphantsi injengamaqhekeza odongwe atsolo;
Yandlala isixhobo sokubhula+ eludakeni.
31 Ibangela iinzulu zibile njengembiza;
Yenza ulwandle lube njengehlala lezithambiso.
32 Emva kwayo iwenza ubengezele umendo wayo;
Ubani ebeya kuwagqala amanzi anzongonzongo njengezimvi.
33 Eluthulini akukho nto injengayo,
Yona yenziwa ayabi nakunkwantya.
34 Zonke izinto eziphakamileyo iyazibona.
Ingukumkani phezu kwawo onke amarhamncwa asendle anobungangamsha.”
Yithumele
Yithumele
Yobhi 41
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=18&Chapter=41&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D41%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Ngaba Unokuwathemba Amajelo Eendaba?
ABANTU abaninzi bayakuthandabuza oko bakuva nabakufunda ezindabeni. Ngokomzekelo, ngo-2012 eUnited States, kuhlolisiso lakwaGallup abantu babuzwa ukuba “bakuthembe kangakanani” ukuchana, ukungabi namkhethe nokungafihlwa kwenyani kwiindaba ezikumaphepha-ndaba, kumabonwakude nakunomathotholo. Abantu abayi-6 kwabayi-10 bathi “abazithembanga kangako” okanye “abazithembanga kwaphela.” Ngaba ikho into ebangela ukuba baphendule ngolu hlobo?
Iintatheli ezininzi neenkampani ezizisebenzelayo ziye zafunga ngelithi ziza kuza neengxelo ezichanileyo nezifundisayo. Kodwa sikho isizathu sokuxhalaba. Cinga ngoku kulandelayo:
IINKAMPANI EZINKULU ZEENDABA. Kukho imbinana yeenkampani ezinkulu ezilawula amajelo eendaba aphambili. Loo majelo anempembelelo enkulu ekubeni ziziphi iindaba ekuza kuthethwa ngazo, ziza kukhutshwa kanjani nokuba kuza kuthethwa ngazo ixesha elingakanani. Ekubeni iinkampani ezininzi zifuna ingeniso, izigqibo ezenziwa ngala majelo zinophenjelelwa yimali. Iindaba ezinokubangela ingxaki kwingeniso yenkampani yeendaba zisenokungakhutshwa.
OORHULUMENTE. Izinto ezininzi esiziva ezindabeni zinento yokwenza nezopolitiko nezinto ezenziwa ngurhulumente. Oorhulumente bafuna abantu baxhase imigaqo abayimiselayo nabasebenzi babo. Ekubeni amajelo eendaba efuna iindaba kurhulumente, iintatheli zidla ngokusebenzisana nemithombo yakwarhulumente.
EZENTENGISO. Kumazwe amaninzi amajelo eendaba kufuneka enze imali ukuze aqhubeke nomsebenzi wawo yaye eyona mali ininzi ayifumana kwezentengiso. EUnited States, iimagazini zifumana phakathi kwe-50 ne-60 pesenti yemali yazo kwezentengiso, amaphepha-ndaba i-80 pesenti aze yena umabonwakude nonomathotholo bafumane i-100 pesenti. Siyaqondakala ke isizathu sokuba abezentengiso bangazixhasi iinkqubo eziza kubangela ukuba izinto abazithengisayo zingathengwa. Ukuba abayithandi indlela elisasaza ngayo elo jelo, banokuya kwelinye. Ekubeni bekwazi oku, abahleli banokugqiba ekubeni zingakhutshwa iindaba eziza kuzisela abathengisi iingxaki.
UKUNGANYANISEKI. Ezinye iintatheli azinyanisekanga. Ukanti ezinye ziyazifakelela iindaba. Ngokomzekelo, kwiminyaka embalwa edlulileyo, intatheli yaseJapan yayifuna ukubonisa indlela abantywili abazonakalisa ngayo izityalo eziphila phantsi kwamanzi eOkinawa. Yathi yakungafumani zityalo zonakalisiweyo, yazonakalisa ngokwayo yaza yazifota. Iifoto zinokwenziwa ngendlela eza kwenza abantu baqhatheke. Iteknoloji iye yaphumelela kakhulu ekutshintsheni iifoto yaye ezinye zazo azibonakali ukuba zitshintshiwe.
UKUQHATHA. Enoba ibali lingayinyani kangakanani na, ziintatheli ezigqibayo ngendlela elimele livakale ngayo ebantwini. Ziziphi iinkcukacha ezimele zifakwe, izeziphi ezimele zikhutshwe? Ngokomzekelo, iqela lebhola lisenokuba lityiwe ngamanqaku amabini. Le yinyaniso. Kodwa iintatheli zinokuza namabali amaninzi ngesizathu sokuba lityiwe.
UKUSHIYA IINKCUKACHA. Xa zibhala iindaba ezitshis’ ibunzi, iintatheli zidla ngokuzishiya iinkcukacha ezinokuphixanisa iingqondo okanye ezinokubangela iingxaki. Oku kwenza ukuba ezinye izinto zibaxwe ukanti ezinye zingachazwa zonke. Ngenxa yokuba abafundi beendaba neentatheli kumabonwakude kukhe kufuneke zichaze ibali elinzima ngomzuzwana nje, iinkcukacha ezibalulekileyo zisenokuzishiya.
UKHUPHISWANO. Kwiminyaka yakutshanje, liye landa inani lezitishi zikamabonwakude, nto leyo eye yabangela abantu bangachithi ixesha elide bebukele isitishi esinye. Ukuze ababukeli bahlale benomdla, kuye kwafuneka izitishi zeendaba zize nento entsha okanye eyonwabisayo. Incwadi ethi Media Bias ithi xa ithetha ngoku: “Iindaba [zikamabonwakude] zizaliswe yimifanekiso, ekhethelwe ukuba yothuse abantu okanye itsale umdla wabo kwanamabali amafutshane nangazukudinisa ingqondo yombukeli.”
IIMPAZAMO. Ngenxa yokuba nazo zingabantu, iintatheli ziyazenza iimpazamo. Zisenokubhala igama ngendlela engachananga, zibeke ikoma kwindawo engafanelekanga okanye zenze impazamo kwigrama, zinto ezo ezinokuyenza ingavakali intsingiselo yesivakalisi. Zisenokungayihlolisisi kakuhle loo nto ziyibhalileyo. Ngenxa yokuba zileqa ixesha, iintatheli zisenokungawabhali kakuhle namanani, zibhale u-10 000 endaweni ka-100 000.
IINDABA EZINGACHANANGA. Ukunikela iingxelo ezichanileyo akuyonto elula. Into esenokuba yinyaniso namhlanje, inokuba bubuxoki ngomso. Ngokomzekelo, abantu bakhe bakholelwa ukuba yonke indalo ijikeleza umhlaba. Ngoku siyazi ukuba umhlaba ujikeleza ilanga.
Kufuneka Ingqiqo
Nangona kungebobulumko ukukholelwa yonke into esiyiva ezindabeni, oko akuthethi ukuba akukho nto sinokuyithemba. Eyona nto inokunceda kukulumka nokusebenzisa ingqiqo.
IBhayibhile ithi: “Ngaba indlebe ayiwavavanyi amazwi njengoko inkalakahla ingcamla ukutya?” (Yobhi 12:11) Nanga amacebiso anokusinceda sivavanye amazwi esiwavayo nesiwafundayo:
IJELO: Ngaba le ngxelo iphuma kumntu okanye intlangano enokuthenjwa nesemthethweni? Ngaba le nkqubo okanye le mpapasho yaziwa ngokuza neengxelo ezichanileyo okanye iyabaxa? Ngoobani ababhatala imithombo yezoondaba?
UMTHOMBO: Ngaba iphandwe kakuhle le ngxelo? Ngaba eli bali linomthombo omnye kuphela? Ngaba imithombo yalo inokuthenjwa yaye ayinamkhethe? Ngaba kuvezwa amacala onke ebali, okanye elinye nje?
INJONGO: Zibuze: ‘Ngaba ezi ndaba zenzelwe ukufundisa okanye ukonwabisa? Ngaba zithengisa okanye zixhasa into ethile?’
ZIVAKALA NJANI: Xa ingxelo ethile yeendaba ivakala ngokungathi kukho umsindo, intiyo okanye igxeka kakhulu, kusenokwenzeka ukuba iyahlasela okanye azivelelwanga zonke iinkalo.
UKUVISISANA: Ngaba iinkcukacha zale ngxelo ziyafana nezamanye amanqaku? Ukuba azifani, lumka!
IXESHA: Ngaba le ngxelo yeyakutshanje? Into ebekucingwa ukuba ichanile kwiminyaka eyi-20 edlulileyo isenokungabi njalo namhlanje. Kwelinye icala, ukuba yinto esandul’ ukwenzeka, isenokungabi nazo zonke iinkcukacha.
Ngoko ke, ngaba unokuwathemba amajelo eendaba? La mazwi kaSolomon asinika icebiso elilungileyo: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.”—IMizekeliso 14:15.


text:
OOPOPAYI
Ngumntu Onjani Umhlobo Wokwenene?
Ngaba akudinwanga kukuba nabantu abazibiza ngokuba ngabahlobo bakho kodwa baphinde bakujikele? Funda indlela yokufumana abahlobo bokwenene—nendlela yokuba nguye!
Funda Okungakumbi
Indlela Yokufumana Abahlobo Abanyanisekileyo
Funda ukuba yintoni eyanceda uDavide noYonatan babe ngabahlobo abathandana kangaka.
Kutheni Ndimele Ndibancede Abanye?
Ukwenzela abanye izinto ezintle kukunceda ubuncinane ngeendlela ezimbini. Ziziphi ezo ndlela?
Umbona ngantoni umhlobo wokwenene?
Inkoliso yabantu ivakalelwa kukuba kubalulekile ukuba nabahlobo bokwenene. Unokuba nguye njani umhlobo wokwenene? Eli nqaku linamacebiso amane aseBhayibhileni.


text:
Hlala Ucamngca Ngezinto Zokomoya
“Ziphonononge ezi zinto; wendele kuzo, ukuze ukuhambela kwakho phambili kubonakale ebantwini bonke.”—1 TIMOTI 4:15.
IINGOMA: 57, 52
1, 2. Yintoni eyenza abantu bahluke kwizilwanyana?
AYIKHO intw’ efana nengqondo yomntu. Ngokomzekelo, abantu bayakwazi ukufunda ulwimi. Ukwazi ulwimi kusenza sikwazi ukufunda, ukubhala, ukuthetha nokuqonda oko sikuvayo. Kuphinda kusincede sikwazi ukuthandaza nokuculela uYehova. Konke oku kusenza sahluke kwizilwanyana. Oososayensi abayiqondi ngokupheleleyo into yokuba ingqondo ikwazi njani ukwenza ezi zinto zimangalisayo.
2 Ukwazi kwethu ukusebenzisa ulwimi, sisipho esivela kuYehova. (INdumiso 139:14; ISityhilelo 4:11) Usijizeke nangesinye isipho esisenza sahluke kwizilwanyana. Abantu badalwa “ngokomfanekiso kaThixo.” Sinenkululeko yokuzikhethela. Sinokukhetha ukusebenzisa ulwimi ukukhonza nokudumisa uYehova.—Genesis 1:27.
3. Usinike ntoni uYehova ukuze silumke?
3 UYehova usinike iBhayibhile ukuze asibonise indlela esinokumkhonza nesinokumdumisa ngayo. IBhayibhile epheleleyo okanye iinxalenye zayo zifumaneka ngeelwimi ezingaphezu kwe-2 800. Xa sicamngca ngoko iBhayibhile ikutshoyo, sinokutsho siqalise ukucinga ngendlela uThixo acinga ngayo. (INdumiso 40:5; 92:5; 139:17) Yaye iingcinga zikaYehova zisenza silumke zize zisivulele amathuba okufumana ubomi obungunaphakade.—Funda eyesi-2 kuTimoti 3:14-17.
4. Kuthetha ukuthini ukucamngca yaye yiyiphi imibuzo esiza kuyiphendula?
4 Ukucamngca kuthetha ukunikela ingqalelo kwinto ethile uze ucinge nzulu ngayo. (INdumiso 77:12; IMizekeliso 24:1, 2) Singenelwa kakhulu xa sicamngca ngoko sikufunda ngoYehova nangoYesu. (Yohane 17:3) Kweli nqaku siza kuphendula le mibuzo: Sinokufunda njani ngendlela enokwenza kube lula ukucamngca? Sinokucamngca ngantoni? Yintoni enokusinceda sicamngce qho size sikuthande oko?
QINISEKA UKUBA UYANGENELWA XA UFUNDISISA
5, 6. Yintoni enokukunceda ukhumbule yaye uziqonde kakuhle izinto ozifundayo?
5 Ngaba wakha waqaphela ukuba zikho izinto ozenza ngaphandle kokucinga, njengokuphefumla, ukuhamba okanye ukukhwela ibhayisekile? Ngelishwa ke, ngamanye amaxesha unokude ufunde ube ungacingi ngale nto uyifundayo. Mhlawumbi usenokude uqalise ukucinga ngezinye izinto ngoxa ufunda. Unokuyiphepha njani le nto? Kubalulekile ukunikela ingqalelo kule nto uyifundayo uze ucinge ukuba ithetha ntoni. Xa ufikelele ekupheleni kwesiqendu okanye kumxholwana wempapasho oyifundayo, nqumama uze ucamngce ngoko ukufundileyo. Cinga ngezinto ozifundileyo uze uqiniseke ukuba uziva kakuhle.
Ukufunda iBhayibhile ngokuvakalayo kuya kukunceda unikele ingqalelo uze uzikhumbule nangakumbi izinto ozifundayo
6 Oososayensi bafumanise ukuba kulula ukukhumbula into xa uyifunda ngokuvakalayo. UMdali wethu uyakwazi oku, kungenxa yaloo nto waxelela uYoshuwa ukuba azifundele incwadi yoMthetho “ngesandi esiphantsi.” (Funda uYoshuwa 1:8.) Ukufunda iBhayibhile ngokuvakalayo kuya kukunceda unikele ingqalelo uze uzikhumbule nangakumbi izinto ozifundayo.
7. Liliphi elona xesha libhetele esinokucamngca ngalo ngeBhayibhile? (Jonga umfanekiso osekuqaleni.)
7 Kufuna umgudu ukucamngca nokunikela ingqalelo kwizinto esizifundayo. Yiyo loo nto kubhetele ukucamngca xa ungadinwanga kwindawo ethuleyo, apho kungekho zinto ziza kukuphazamisa. Umdumisi uDavide wayecamngca esebhedini ebusuku. (INdumiso 63:6) UYesu owayefezekile wayekhetha indawo ethuleyo ukuze acamngce aze athandaze.—Luka 6:12.
IZINTO EZILUNGILEYO ESINOKUCAMNGCA NGAZO
8. (a) Yintoni esinokucamngca ngayo? (b) Uvakalelwa njani uYehova xa sincokola ngaye kwabanye?
8 Ukongezelela koko ukufunda eBhayibhileni, zikho ezinye izinto onokucamngca ngazo. Ngokomzekelo, xa ubona ezinye zezinto ezidalwe nguYehova ezimangalisayo, yima uze uzibuze, ‘Indifundisa ntoni le nto ngoYehova?’ Iingcinga ezilolo hlobo ziya kukwenza uthandaze kuYehova ubulela. Xa ukunye nabanye, uya kufuna ukubaxelela ngazo. (INdumiso 104:24; IZenzo 14:17) UYehova uyaphulaphula yaye uyavuya xa sicamngca, sithandaza size sincokole ngaye. IBhayibhile isiqinisekisa isithi: “Incwadi yokukhumbuza yabhalwa phambi kwakhe ngenxa yabo bamoyikayo uYehova nangenxa yabo bacinga ngegama lakhe,” okanye abacamngca ngalo.—Malaki 3:16.
9. (a) Yintoni uPawulos awathi uTimoti makacamngce ngayo? (b) Yintoni esinokucamngca ngayo xa silungiselela ukuya entsimini?
9 Umpostile uPawulos waxelela uTimoti ukuba acamngce ngendlela athetha ngayo, aziphatha ngayo nendlela iimfundiso zakhe ezibachaphazela ngayo abanye. (Funda eyoku-1 Timoti 4:12-16.) Nawe unokucamngca ngezi zinto. Ngokomzekelo, udinga ixesha lokucamngca xa ulungiselela isifundo seBhayibhile. Cinga ngesifundo sakho uze ukhangele umbuzo okanye umzekelo onokusinceda senze inkqubela. Xa usilungiselela ngolu hlobo isifundo sakho, ukholo lwakho luya komelela, ube nehlombe uze uphucule indlela ofundisa ngayo. Kuya kukunceda nokucamngca ngaphambi kokuba uye entsimini. (Funda uEzra 7:10.) Mhlawumbi unokufunda nencwadi yeZenzo ukuze ube nenzondelelo engakumbi entsimini. Unokucamngca nangombhalo ofuna ukuwusebenzisa ngolo suku nempapasho oceba ukuyihambisa. (2 Timoti 1:6) Cinga ngabantu abakwintsimi yakho nezinto onokuzithetha ezinokubangela umdla kubo. Xa ulungiselela ngolu hlobo, uya kukwazi ukuyisebenzisa ngobuchule iBhayibhile kubantu oshumayela kubo.—1 Korinte 2:4.
Zinike ixesha lokuba loo nto uyifundayo izike entliziyweni nelokubulela uYehova ngezinto ozifundayo
10. Ziziphi ezinye izinto ezilungileyo esinokucamngca ngazo?
10 Yintoni enye ongacamngca ngayo? Ukuba uye ubhale amanqaku kwiintetho zesidlangalala nakwiindibano, ziphe ixesha lokuphinda uwafunde. Njengoko uwafunda, zibuze, ‘Yintoni endiyifundileyo kwiLizwi likaThixo nakwintlangano yakhe?’ Usenokucamngca ngezinto ozifunda kwiMboniselo noVukani! nyanga nganye nakwizinto ezikhutshwe endibanweni. Xa ufunda amava akwiNcwadi Yonyaka, yima uze ucingisise ngawo ukuze akufikelele intliziyo. Xa ufunda iimpapasho zethu, mhlawumbi unokukrwelela iingongoma eziyintloko okanye ubhale amanqaku emacaleni kuloo ncwadi uyifundayo. Oku kuya kukunceda xa ulungiselela ibuyelo, utyelelo lokwalusa okanye intetho. Okubaluleke nangakumbi, xa usima uze ucamngce ngoko ukufundayo, uzinika ixesha lokuba loo nto uyifundayo izike entliziyweni uze ubulele uYehova ngezinto ozifundayo.
CAMNGCA NGELIZWI LIKATHIXO YONKE IMIHLA
11. Yiyiphi eyona ncwadi esimele sicamngce ngayo, yaye oko kuya kusinceda njani? (Jonga umbhalo osemazantsi.)
11 Kakade ke, iBhayibhile yeyona ncwadi esifanele sicamngce ngayo. Kuthekani ukuba ngeny’ imini sinokungavumeleki ukuba neBhayibhile? * (Funda umbhalo osemazantsi.) Akukho mntu unokukunqanda ekucamngceni ngezinto ozikhumbulayo, ezifana nezibhalo ozithandayo okanye iingoma zoBukumkani. (IZenzo 16:25) Umoya kaThixo unokukunceda ukhumbule izinto ozifundileyo, nto leyo eya kukunceda uhlale uthembekile.—Yohane 14:26.
12. Yiyiphi enye indlela onokuluceba ngayo ufundisiso lwakho lweBhayibhile lwamihla le?
12 Yiyiphi enye indlela onokuluceba ngayo ufundisiso lwakho lweBhayibhile lwamihla le? Mhlawumbi ngezinye iintsuku evekini ungafunda uze ucamngce ngofundo lweBhayibhile lwaveki nganye kwiSikolo Sobulungiseleli Sobuthixo. Ngezinye iintsuku unokufunda ngeencwadi zeVangeli zikaMateyu, uMarko, uLuka noYohane uze ucamngce ngezinto ezathethwa nezenziwa nguYesu. (Roma 10:17; Hebhere 12:2; 1 Petros 2:21) Sinayo nempapasho echaza izinto ezenzeka kubomi bukaYesu ngokulandelelana kwazo. Le mpapasho ingakunceda ungenelwe ngakumbi ekufundeni iincwadi zeVangeli.—Yohane 14:6.
KUTHENI KUBALULEKILE UKUCAMNGCA?
13, 14. Kutheni kubalulekile ukuqhubeka sicamngca ngoYehova noYesu, yaye loo nto iza kubangela ukuba senze ntoni?
13 Ukucamngca ngoYehova noYesu kuyamnceda umntu abe ngumKristu oqolileyo yaye ahlale enokholo olomeleleyo. (Hebhere 5:14; 6:1) Umntu ochitha ixesha elincinane ecinga ngoThixo ngokuthe ngcembe unokuphulukana nobuhlobo bakhe noYehova okanye agqibele sele emlahla. (Hebhere 2:1; 3:12) UYesu wasilumkisa ukuba, xa singaliphulaphuli size silamkele “ngentliziyo entle nelungileyo” iLizwi likaThixo, asiyi ‘kuligcina.’ Kunoko, sinokusuka ‘sithabatheke ngamaxhala nobutyebi neziyolo zobu bomi.’—Luka 8:14, 15.
14 Ngoko masiqhubeke sicamngca ngeBhayibhile size simazi nangakumbi uYehova. Oku kuya kusenza sixelise iimpawu nobuntu bakhe nangakumbi. (2 Korinte 3:18) Sinako ukuqhubeka sifunda okungakumbi ngoBawo wethu osezulwini size simxelise ngonaphakade. Alikho ilungelo elinjengelo!—INtshumayeli 3:11.
Ukucamngca ngoYehova nangoYesu, kukunceda ukuba uhlale ukhuthele ekukhonzeni uYehova
15, 16. (a) Kukuncede njani ukucamngca ngoYehova noYesu? (b) Kutheni kusiba nzima ngamany’ amaxesha ukucamngca, kodwa kutheni singafanele siphele amandla?
15 Ukucamngca ngoYehova nangoYesu, kukunceda ukuba uhlale ukhuthele ekukhonzeni uYehova. Xa ukhuthele, uya kubakhuthaza abazalwana bakho nabantu odibana nabo entsimini. Yaye xa ucamngca ngoko uYehova akwenzele kona ngokuthi uYesu abe yintlawulelo, uya kuqhubeka ubuxabisa ubuhlobo bakho obusondeleyo noThixo. (Roma 3:24; Yakobi 4:8) UMark umzalwana waseMzantsi Afrika owachitha iminyaka emithathu eziseleni ngenxa yokholo lwakhe, wathi: “Ukucamngca kufana nokuqala intw’ entsha. Okukhona sicamngca ngezinto zokomoya, kokukhona sifumanisa izinto ezintsha ngoThixo wethu, uYehova. Ngamanye amaxesha xa ndiziva ndidimazekile okanye ndixhalabele ikamva, ndiye ndithathe iBhayibhile ndize ndicamngce ngevesi ethile. Ndifumanisa ukuba oko kundinceda ndizole.”
16 Ubomi kweli hlabathi bugcwele ziziphazamiso ezenza kube nzima ukufumana ixesha lokucamngca ngeBhayibhile. UPatrick, umzalwana waseAfrika, wathi: “Ingqondo yam ifana nebhokisi ekufakwa kuyo iposi, enezinto ezininzi eziyimfuneko nezingeyomfuneko ekufuneka zihluzwe yonke imihla. Xa ndihlola ingqondo yam, ndidla ngokufumana ‘iingcinga eziphazamisayo,’ kuze kufuneke ndithandaze kuYehova ngazo ngaphambi kokuba ndikwazi ukucamngca kakuhle. Nakuba oku kunokuthatha ixesha ngaphambi kokuba ndicamngce kakuhle ngezinto zokomoya, ndiye ndizive ndisondele ngakumbi kuYehova. Oku kundivula ingqondo ndize ndiyiqonde nangakumbi inyaniso.” (INdumiso 94:19) Singenelwa ngeendlela ezininzi xa sifunda size sicamngce ngeBhayibhile yonke imihla.—IZenzo 17:11.
UNOKULIFUMANA PHI IXESHA?
17. Ulifumana nini ixesha lokucamngca?
17 Abanye bavuka kwasekuseni ukuze bafunde, bacamngce baze bathandaze. Abanye bakwenza oko ngexesha lekhefu. Mhlawumbi kuwe elona xesha onokufunda ngalo iBhayibhile kuxa kuhlwile okanye ngaphambi kokuba ulale. Abanye bathanda ukufunda iBhayibhile kusasa baze baphinde bayifunde ngaphambi kokuba balale. (Yoshuwa 1:8) Eyona nto ibalulekileyo ‘kukuzongela ixesha,’ okuthetha ukuzibekela bucala izinto ezingabalulekanga kangako ukuze ucamngce ngeLizwi likaThixo yonke imihla.—Efese 5:15, 16.
18. Ithembisa ntoni iBhayibhile ngabo bacamngca ngeLizwi likaThixo yonke imihla baze bakwenze oko bakufundayo?
18 IBhayibhile ithembisa ukuba uYehova uza kubasikelela bonke abo bacamngca ngeLizwi lakhe nabo bazimiselayo ukuzenza izinto abazifundayo. (Funda iNdumiso 1:1-3.) UYesu wathi: “Banoyolo abo balivayo ilizwi likaThixo baze baligcine!” (Luka 11:28) Kodwa okubaluleke nangakumbi kukuba, ukucamngca ngeLizwi likaYehova yonke imihla kuya kusinceda senze izinto ezimzukisayo. Xa sikwenza oko, uYehova uya kusivuza ngolonwabo ngoku nangobomi obungunaphakade kwihlabathi elitsha.—Yakobi 1:25; ISityhilelo 1:3.
^ isiqe. 11 Jonga inqaku elinomxholo othi “Ukulwela Ukuhlala Somelele Ngokomoya” kwiMboniselo kaDisemba 1, 2006.


text:
INQAKU ELINGUMXHOLO
Imfazwe Eyatshintsha Ihlabathi
Kwiminyaka elikhulu eyadlulayo, izigidi zabafana zashiya amakhaya azo ukuze ziye emfazweni. Umoya wawuphezulu njengoko babeqhutywa kukuthanda amazwe abo. Ngo-1914, elinye ijoni laseMerika labhala lathi, “Ndiba nemincili xa ndicinga ngeentsuku ezizayo.”
Noko ke, kungadlulanga xesha lingako, loo mincili yajika yalulwamvila. Babengazi ukuba loo mikhosi yayiza kujijisana kangangeminyaka eBelgium naseFransi. Abantu ababephila ngelo xesha bayibiza ngokuba ‘yiMfazwe Enkulu.’ Ngoxa thina sisithi yimfazwe yehlabathi yokuqala xa sibhekisela kuyo.
Yaba yeyona mfazwe eye yonzakalisa yaza yabulala abantu abaninzi. Kuqikelelwa ukuba zizigidi eziyi-10 ezafayo ngoxa izigidi eziyi-20 zalahlekelwa ngamalungu omzimba. Iimpazamo ezenziwayo ngelo xesha zaphumela kule mfazwe. Abasemagunyeni baseYurophu bohlulwa kukunqanda loo ngxwaba-ngxwaba yayiphakathi kwaloo mazwe ukuba ingachaphazeli ihlabathi lonke. Okubuhlungu kukuba, loo mfazwe yalimosha ngokupheleleyo ihlabathi. Sisawuva nangoku umahluko owabangelwa yiyo.
IIMPAZAMO EZENZA ABATHENJWA
Iimpazamo ezenziwa ngelo xesha zaphumela kwimfazwe yehlabathi yokuqala. Xa ithetha ngabalawuli baseYurophu, incwadi ethi The Fall of the Dynasties—The Collapse of the Old Order 1905-1922 ithi abalawuli baseYurophu “babengazi ukuba izigqibo ababezenza zaziya kuphumela kwimfazwe enkulu.”
Kwiiveki nje ezimbalwa kubulewe itshawe laseAustria, amazwe aphetheyo aseYurophu angquzulana kwimfazwe ebengayifuni. Emva kweentsuku nje ezimbalwa le mfazwe iqalile, umlawuli waseJamani wabuzwa: “Konakele phi?” Waphendula wathi, “Nam andazi.”
Iinkokeli ezazisenza izigqibo ngelo xesha zazingazi nowathwethwa ngemiphumo eyayiza kulandela. Amajoni awayesilwa akhawuleza ayiqonda eyona nto yayisenzeka. Afumanisa ukuba abalawuli bawo abazange bazigcine izithembiso zabo, abefundisi bawo bawaqhatha, ibe neenjengele zawo zawangcatsha. Kwenzeka njani oko?
Abalawuli bathembisa ukuba le mfazwe iza kwenza izinto zibe ngcono ehlabathini. Umlawuli waseJamani wathi: “Silwela uxolo kwilizwe lethu, ilifa lethu kunye nekamva lethu.” UMongameli waseUnited States uWoodrow Wilson waxhasa amazwi athi: “Masilwele idemokhrasi.” Ngoxa eBritani abantu babesithi le “yimfazwe eza kuphelisa zonke iimfazwe.” Bonke babephazama.
Abefundisi babekhokela ekuxhaseni imfazwe. IThe Columbia History of the World ithi: “Nangona babemele ukuba bafundisa abantu ilizwi likaThixo, bakhuthaza abantu ukuba baye emfazweni. Ngaphezu koko, le mfazwe inkulu yabangela intiyo.” Endaweni yokuphelisa loo ntiyo, aba befundisi bayikhwezela. Incwadi ethi A History of Christianity ithi: “Abefundisi babengasakwazi, phofu babengafuni kuthobela imigaqo yobuKristu ngaphezu kokuthanda ilizwe labo. Abaninzi babedibanisa ubuKristu nokuthanda izwe. Amajoni angamaKristu naphuma kwiicawa ezahlukahlukeneyo abongozwa ukuba abulalane, phofu kusithiwa konke oku kwenziwa egameni loMsindisi wawo.”
Iinjengele zazisithi le mfazwe ilula yaye baza koyisa ngokukhawuleza, ukanti zabhidwa yinja ukungavuthwa. Kungekudala, loo mlo wathatha ixesha elide, kungekho lizwe loyisayo. Xa echaza imeko izigidi zamajoni azibona sele ekuyo, omnye umbhali-mbali uthi, “Le inoba yeyona ntlungu engqondweni nasemzimbeni ekwafuneka ukuba ijoni ngalinye liyinyamezele.” Ngaphezu kwaloo lahleko, iinjengele zaqhubeka zinyanzela amajoni ukuba asebenze nzima. Yiyo loo nto amajoni amaninzi aphela sele engafuni kuthobela.
Le mfazwe yehlabathi yokuqala yabachaphazela njani abantu? Omnye umbhalo-mbali ucaphula amazwi elinye igqala lemfazwe lisithi: “Le mfazwe . . . yonakalisa indlela ababecinga nabaziphethe ngayo abantu.” Ngenxa yaloo mfazwe, amagunya amakhulu athi shwaka. Loo mfazwe yaba sisiqalo seminyaka elikhulu edume ngophalazo-gazi olungazange lwabonwa ngaphambili. Emva koko, uqhankqalazo lwaba yinto yomhla nezolo.
Kwakutheni ukuze le mfazwe ilonakalise kangaka ihlabathi? Ngaba yayiyimpazamo nje eyenziwe ngabantu? Iimpendulo zale mibuzo zisichazela ntoni ngekamva?


text:
Ngaba Utshintshile?
“Guqukani ngokutshintsha ingqondo yenu.”
1, 2. Abantu baphenjelelwa njani yindlela abakhuliswa ngayo nendawo abakhulela kuyo?
WONKE umntu uyaphenjelelwa yindlela akhuliswa ngayo nendawo akhulela kuyo. Abantu baneendlela zabo zokunxiba; bathanda ukutya okuthile, baze benze izinto ngendlela ethile. Kutheni kunjalo nje? Phakathi kwezinye izinto, baphenjelelwa ngabantu abaphila nabo kunye neemeko abaphila phantsi kwazo.
2 Noko ke, kukho izinto ezithile ezibaluleke ngakumbi kunohlobo lokutya nendlela yokunxiba esiyithandayo. Ngokomzekelo, sikhuliswa ngendlela yokuba sizazi izinto ezifanelekileyo nezamkelekileyo nokuze siphephe ezo zingafanelekanga nezingafunwayo. Abantu bayahluka nakwindlela abenza ngayo kwezinye zezi nkalo, kuxhomekeka kukhetho lomntu ngamnye. Ukhetho esilwenzayo lude lutyhile nobunjani besazela sethu. IBhayibhile iyavuma ukuba ‘abantu beentlanga abangenawo umthetho badla ngokwenza ngemvelo izinto zomthetho.’ (Roma 2:
3. Ziziphi izizathu ezibini ezenza amaKristu angalandeli umndilili?
3 Ubuncinane kukho izizathu ezibini ezibalulekileyo zokuba kungabi njalo kumaKristu. Esokuqala sesokuba, iBhayibhile ithi: “Kukho indlela ethe tye phambi komntu, kodwa ukuphela kwayo ziindlela zokufa.” (IMize. 16:25) Ngenxa yokungafezeki kwethu, asikwazi ngokupheleleyo ukugqiba ngeyona nto iza kusinceda. (IMize. 28:26; Yer. 10:23) Esesibini, iBhayibhile ibonisa ukuba imikhwa nemilinganiselo yehlabathi iphenjelelwa ize ilawulwe nguSathana, “uthixo wale nkqubo yezinto.” (2 Kor. 4:4; 1 Yoh. 5:
4. Yiyiphi imibuzo esiza kuyihlolisisa kweli nqaku?
4 Ziliqela izinto ezibalulekileyo esifanele sizihlolisise kule ncwadi yabaseRoma 12:2. (1) Kutheni simele “siguquke” okanye sitshintshe? (2) Yintoni le kufuneka siyitshintshe? (3) Sinokwenzani ukuze sitshintshe? Makhe sihlolisise le mibuzo.
KUTHENI SIMELE SITSHINTSHE?
5. Ayebhalelwe oobani ngokukhethekileyo amazwi kaPawulos akweyabaseRoma 12:2?
5 Amazwi ompostile uPawulos akwincwadi eyayisiya kwabaseRoma ayengabhalelwa abantu abangakholwayo okanye abantu ngokubanzi, kodwa ayesiya kumaKristu athanjisiweyo. (Roma 1:7) Wawabongoza ukuba atshintshe aze ayeke “ukumilisa okwale nkqubo yezinto.” KumaKristu aseRoma ngelo xesha, malunga nonyaka ka-56, ‘inkqubo yezinto’ yayiquka imilinganiselo, izithethe, indlela yokwenza izinto nemikhwa eyayixhaphakile eRoma. Ukusebenzisa kukaPawulos igama elithi “musani” kubonisa ukuba amanye amaKristu ayesaphenjelelwa yiloo nkqubo yezinto. Yiyiphi impembelelo eyayinayo loo nkqubo kubazalwana noodadewethu ngelo xesha?
6, 7. Indlela ekwakuphilwa nekwakunqulwa ngayo eRoma ngomhla kaPawulos yayilucelomngeni njani kumaKristu?
6 Namhlanje, abo bakhenkethela eRoma badla ngokubona amabhodlo eetempile, amangcwaba, amatye ezikhumbuzo, amabala emidlalo, njalo njalo. Zimbi izakhiwo zala mabhodlo zazisele zikho ngenkulungwane yokuqala. La mabhodlo asinceda siqonde indlela ekwakuphilwa nekwakunqulwa ngayo apho eRoma mandulo. Kwiincwadi zembali yayo siva ngemidlalo yabantu ababesilwa ngamakrele, imidyarho nezinye iintlobo zomculo, maxa wambi iquka ukuziphatha okubi. IRoma yayikwaliziko eliphambili lezorhwebo, ngoko ayemaninzi amathuba okuba sisityebi.
7 Nakuba zaziyinyambalala iitempile ezinoothixo ababenqulwa apho, amaRoma ayesenza nje uphela sonwabe engabi nalwalamano nabo thixo bawo. Kuwo unqulo lwaluyinto nje efuneka kwizinto ezifana nokuzalwa kosana, xa kutshatwa okanye kungcwatywa. Unokuyicingela ingxaki eyayibangelwa seso simo sengqondo kumaKristu aseRoma. Amaninzi kuwo ayekhulele kuloo meko, ngoko kwakufuneka atshintshe ukuze abe ngamaKristu okwenene, ibe kwakufuneka ahlale ephucula nasemva kokuba ebhaptiziwe.
8. Ihlabathi lilucelomngeni njani kumaKristu namhlanje?
8 Njengalapho eRoma, ihlabathi esiphila kulo namhlanje lizisa ucelomngeni kumaKristu azahluleleyo. Kwenzeka njani oko? Kaloku umoya weli hlabathi ubonakala ngeendlela ezininzi. (Funda eyabase-Efese 2:
YINTONI LE KUFUNEKA SIYITSHINTSHE?
9. Ngaphambi kokufanelekela ukubhaptizwa, luluphi utshintsho abaye balwenza abaninzi?
9 Njengokuba umntu efundisisa aze aphile ngokuvisisana nenyaniso yeBhayibhile, uye asondele ngakumbi kuThixo. Uye enze utshintsho ebomini ngenxa yezinto azifundileyo. Uzilahla phaya zonke izinto ezinokuthanani nonqulo lobuxoki kuquka ezo zenyanyekayo aze ambathe ubuKristu. (Efe. 4:
10. Nguwuphi umahluko okhoyo phakathi kokutshintsha nokwenza inkqubela?
10 Enyanisweni, ukutshintsha akupheleli nje ekwenzeni inkqubela okanye ukuphucula. Xa kuthengiswa imveliso ethile kusenokuthiwa iye “yaphuculwa,” ngoxa kungekho nto ingako itshintshiweyo. Kusenokwenzeka ukuba yinto nje enye eye yongezwa kuyo yaza yahonjiswa ngakumbi. Ngokuphathelele eli gama ukutshintsha, enye incwadi ithi: “Kule ncwadi iya kwabaseRoma 12:2 kuboniswa umahluko phakathi kokumilisa okwale nkqubo yezinto nokutshintsha kweengcinga ngenxa yamandla oMoya Oyingcwele.” Ngoko ke, utshintsho ekufuneka lwenziwe ngumKristu alupheleli nje ekuyekeni imikhwa emibi, intetho engahlambulukanga okanye ukuziphatha kakubi. Bakho nabanye abantu abangazi nto ngeBhayibhile kodwa nabo abafuni nokuyibona le mikhwa yaye bambi bazabalazela ukwahlukana nayo. Yintoni ke, efunekayo ukuze umKristu atshintshe?
11. UPawulos wathi yintoni efunekayo ukuze umntu atshintshe?
11 UPawulos wathi: “Guqukani ngokutshintsha ingqondo yenu.” Xa lisetyenziswa eBhayibhileni, igama elithi “ingqondo” libhekisela kumandla okucinga, utyekelo, isimo sengqondo nengqiqo. Ngaphambilana kule ncwadi iya kwabaseRoma, uPawulos wachaza abantu ‘ababekwimo yengqondo engakholekanga’ ngenxa yokuba ‘nentswela-bulungisa, ubungendawo, inkanuko, ububi.’ ‘Babezaliswe ngumona, ukubulala, imbambano, inkohliso’ nezinye izinto ezenzakalisayo. (Roma 1:
‘Mawususwe kuni umsindo nengqumbo nokumemeza nokutshabhisa nabo bonke ububi.’
12. Yiyiphi indlela yokucinga exhaphakileyo namhlanje, ibe inokuba yingozi njani kumaKristu?
12 Okubuhlungu kukuba, nathi namhlanje singqongwe ngabantu abafanayo naba bachazwa nguPawulos. Basenokuvakalelwa kukuba kukushiywa lixesha ukuphila ngemilinganiselo okanye imigaqo ethile, batsho besithi akukho mntu umele anyanzele abanye ukuba baphile ngayo. Ootitshala nabazali abaninzi bavumela abantwana ukuba benze nantoni na abayithandayo. Bade babafundise nento yokuba “banenkululeko” yokuzigqibela ngento elungileyo nephosakeleyo. Bakholelwa ukuba akakho umntu onokuqiniseka ngeyona nto ilungileyo nengalunganga; yonke into ixhomekeke emntwini. Nabaninzi abathi bayakholelwa kuThixo bavakalelwa kukuba banenkululeko yokuzigqibela ngento elungileyo, akukho mfuneko yakuva ngoThixo. (INdu. 14:1) Le ndlela yokucinga inokuba yingozi kumaKristu okwenyaniso. Kunokuba lula kwabo bangalumkanga ukuwajonga ngolo hlobo amalungiselelo kaThixo. Banokusuka bayeke ukuthobela imiyalelo yebandla baze baqalise ukukhalazela yonke into abangayithandiyo. Basenokulithandabuza icebiso leBhayibhile ngokuphathelele iindlela zokuzonwabisa, ukusetyenziswa kweIntanethi nokusukela imfundo enomsila.
13. Kutheni simele sizihlolisise ngenyameko nje?
13 Ukuze siphephe ukumilisa okwale nkqubo yezinto, okanye sixonxwe lihlabathi, simele sihlolisise iingcamango neemvakalelo, usukelo nemilinganiselo esinayo. Ezi zizinto ezisenokungabonwa ngabanye. Abanye basenokuthi siqhuba kakuhle. Ukanti, sithi abaziyo xa siye satshintshwa ngokwenene koko sikufunda eBhayibhileni kuze kuqhubeke kusitshintsha kwezi nkalo.
OKO SINOKUKWENZA UKUZE SITSHINTSHE
14. Yintoni enokusinceda senze utshintsho olufunekayo?
14 Ukutshintsha kubandakanya oko sikuko ngaphakathi, ngoko kufuneka into eza kusichukumisa kumazantsi entliziyo ukuze sitshintshe. Yintoni ke leyo? Xa sifunda iBhayibhile, sitsho sive ukuba uYehova ufuna sibe ngabantu abanjani. Indlela esisabela ngayo isinceda sibone oko kusentliziyweni yethu. Sitsho silwazi utshintsho esimele silwenze ukuze senze ngokuvisisana “nokugqibelela kokuthanda kukaThixo.”
15. Ukubunjwa nguYehova kunokusitshintsha njani?
15 Funda uIsaya 64:8. Kukho isifundo esisifumanayo kumzekeliso osetyenziswa ngumprofeti uIsaya. UYehova uMbumbi, usibumba njani thina njengodongwe? Akatshintshi imbonakalo yethu yangaphandle, ezama ukusenza sibe nomtsalane. UYehova usiqeqesha ngokomoya. Ukuba siyamvumela asixonxe, siye sitshintshe ngaphakathi, okanye ngokomoya
16, 17. (a) Chaza into eyenziwa ngumbumbi kudongwe xa esenza isitya esiethe-ethe. (b) ILizwi likaThixo lisinceda njani sitshintshe sibe sisitya esixabisekileyo esinokusetyenziswa nguYehova?
16 Ukuze izinto azenzayo zibe kumgangatho ophezulu, umbumbi umele asebenzise udongwe olusemgangathweni. Noko ke, kukho izinto ezimbini amele azenze. Eyokuqala, udongwe lumele luhlanjwe ukuze kususwe nakuphi na ukungcola okukulo. Emva koko, lumele lumanziswe ngendlela efanelekileyo luze luxovwe kakuhle.
17 Phawula ukuba kusetyenziswa amanzi izihlandlo ezibini xa kuhlanjwa naxa kumanziswa udongwe ukuze luthambe kakuhle ngaphambi kokwenza isitya, nkqu nesiethe-ethe. NeLizwi likaThixo linokudlala indima efana naleyo yamanzi kubomi bethu. Linokusinceda siyeke indlela ebesicinga ngayo xa sasingekamazi uThixo size sitshintshele kwinto exabisekileyo emehlweni akhe. (Efe. 5:
18. (a) Kutheni simele sicamngce ukuze iLizwi likaThixo lisitshintshe? (b) Yiyiphi imibuzo enokusinceda?
18 Ukuba sifuna iLizwi likaThixo lisitshintshe, asimele siphelele nje ekulifundeni. Baninzi abantu abayifundayo iBhayibhile nabaziyo ukuba ithetha ngantoni. Mhlawumbi ukhe wadibana nabantu abanjalo entsimini. Abanye bade bakwazi nokucengceleza eminye imibhalo. * Kodwa olo lwazi alubenzi bafune ukutshintsha indlela abacinga nabaphila ngayo. Ngoba? Kaloku, ukuze iLizwi likaThixo likwazi ukutshintsha umntu, kufuneka yena alivumele libetheleleke entliziyweni yakhe. (Gal. 6:6.) Yiyo loo nto simele siziphe ixesha lokucingisisa ngoko sikufundayo. Kuya kuba kuhle ukuba sizibuze: ‘Ngaba ndeyisekile ukuba le asiyomfundiso nje yecawa? Ngaba ndinabo ubungqina bokuba le yinyaniso? Ngaba ndiyabona ukuba ziza kundinceda phi izinto endizifundayo kunokuba nje ndizifundise abanye abantu? Ngaba kuba ngathi uYehova uthetha nam?’ Xa sicinga size sicamngce ngemibuzo elolu hlobo, siya kutsho sisondele ngakumbi kuYehova. Xa oko sikufundayo kuchukumisa iintliziyo zethu, siya kutsho senze utshintsho oluya kumvuyisa uThixo.
19, 20. Liliphi icebiso leBhayibhile elinokusinceda xa silithobela?
19 Ukufunda iLizwi likaThixo rhoqo nokucamngca ngalo kuya kusinceda sityhalele phambili ekwenzeni oko kwatshiwo nguPawulos esithi: “Buhlubeni ubuntu obudala kunye noqheliselo lwabo, nize nambathe ubuntu obutsha, obuthi ngolwazi oluchanileyo benziwe bube butsha.” (Kol. 3:
20 Umpostile uPetros uthi xa esikhumbuza: “Njengabantwana abathobelayo, musani ukumilisa ngokweminqweno enaninayo ngaphambili ekungazini kwenu, kodwa, ngokuvumelana naLowo Ungcwele wanibizayo, yibani ngcwele nani kuyo yonke ihambo yenu.” (1 Petros 1:
^ isiqe. 18 Funda umzekelo okwiMboniselo kaFebruwari 1, 1994, iphepha 9, isiqendu 7.


text:
Intshayelelo
Mfundi Othandekayo:
Ngaba uziva usondele kuThixo? Kwabaninzi, oko kubonakala kuyinto engenakwenzeka. Bambi banoloyiko lokuba ukude kuthi; abanye bavakalelwa kukuba abakufanelekelanga ukusondela kuye. Noko ke, ngothando iBhayibhile isibongoza isithi: “Sondelani kuThixo, naye uya kusondela kuni.” (Yakobi 4:8) Ude abaqinisekise abanquli bakhe, esithi: “Mna, Yehova Thixo wakho, ndibamba isandla sakho sasekunene, ndithi kuwe, ‘Musa ukoyika. Mna ngokwam ndiza kukunceda.’”—Isaya 41:13.
Sinokulufikelela njani ulwalamano olusondele ngolo hlobo noThixo? Ukuze naluphi na ulwalamano luqine, kufuneka umazi umntu lowo, uziqonde yaye uzixabise iimpawu abalasele kuzo. Ngoko iimpawu zikaThixo nendlela enza ngayo izinto, njengoko zichaziwe eBhayibhileni, zizinto ekubalulekileyo ukuba sifunde ngazo. Ukuhlolisisa indlela uYehova alubonakalisa ngayo ngalunye lweempawu zakhe, ukubona indlela uYesu Kristu azibonakalisa ngokugqibelele ngayo, nokuqonda indlela thina esinokuzihlakulela ngayo, kuya kusenza sisondele ngakumbi kuThixo. Siza kubona ukuba uYehova unguMongami wendalo ofanelekileyo nogqibeleleyo. Ngaphezu koko, uluhlobo loBawo sonke esimfunayo. Unamandla, usesikweni, unobulumko nothando, yaye akaze abalahle abantwana bakhe abathembekileyo.
Ngamana le ncwadi ingakunceda usondele ngakumbi kuYehova uThixo, uze wakhe naye ulwalamano olungasayi kuze luqhawuke ukuze uphile uze umdumise ngonaphakade.
Abapapashi


text:
SAUDUVA, UABIkhadi engabonakaliyo
SAUDUVA, UAB
Amadlavu, Ebesezisetyenzisiwe, Glass iibhotile, Glass ukuthengwa, Iinkonzo packaging +20
Ushicelelo
I-V 8:00-17:00
- SAUDUVA, UAB
Iziqinisekiso
Imephu
Umsebenzi udidi
Amadlavu, Ebesezisetyenzisiwe, Glass iibhotile, Glass ukuthengwa, Iinkonzo packaging, Ikhadibodi zokubopha, Inkunkuma construction, Izibonelelo, Izikhongozeli nokuthutha, izixhobo, Izinto packaging, Kwiziqulathi, Lweetiphu, Materials lwenkunkuma, Noshishino, imveliso, Ubeko waste, Ukukhupha inkunkuma, Ukukhupha inkunkuma, Ukulahla lithuania, Ukuthengwa inkunkuma yamaphepha, Ukuthengwa waste, Ukuthengwa zeplastiki, Yokuqokelelwa kwenkunkuma, Yonyango inkunkuma, Zeplastiki, Zokutshisa inkunkuma
Ikhowudi qr
vCard
Website
Igama site: Sauduva


text:
IMBONISELO (YOKUFUNDISA) AGASTI 2014
Le Mboniselo inamanqaku aza kufundwa ngoSeptemba 29 ukuya kutsho ngo-Oktobha 26, 2014.
Ngaba Uyakufumana ‘Ukutya Ngexesha Elifanelekileyo’?
Ngaba umntu umele akwazi ukuzifumana zonke iimpapasho zekhoboka elithembekileyo ukuze ahlale enokholo olomeleleyo?
Yintoni Indima Yamabhinqa Kwinjongo KaYehova?
Funda ukuba imvukelo yase-Eden yabangela yiphi ingxaki kumadoda namabhinqa. Funda nangamava amabhinqa amandulo. Funda nangendima edlalwa ngamabhinqa kumsebenzi kaThixo namhlanje.
Lisebenzise ILizwi LikaThixo—Liphilile!
Onke amaNgqina kaYehova afuna ukuba nobuchule entsimini. Funda amacebiso endlela yokusebenzisa iLizwi likaThixo namaphecana ukuze siqalise incoko nabantu.
Indlela UYehova Asondela Ngayo Kuthi
Simele sibe nobuhlobo obusondeleyo noYehova. Funda indlela intlawulelo neBhayibhile ezingqina ngayo ukuba uYehova usisondeza kuye.
Liphulaphule Ilizwi LikaYehova Naphi Na Apho Ukhoyo
Funda ngendlela ekubaluleke ngayo ukuphulaphula ilizwi likaYehova nokunxibelelana naye. Eli nqaku liza kusinceda sibone indlela esinokukuphepha ngayo ukuvumela uSathana kunye notyekelo lwethu lwesono lusiphazamise ekuphulaphuleni uYehova.
‘Buyela Uze Womeleze Abazalwana Bakho’
Ukuba umzalwana wayengumdala kodwa ngoku akasenguye, ngaba unokuphinda ‘azabalazele isigxina sobuveleli’?
Imibuzo Evela Kubafundi
Xa uYesu wathi abantu abavusiweyo “abatshati bengatshatiswa,” ngaba wayethetha ngovuko lwasemhlabeni?
I-“Eureka Drama” Yanceda Abaninzi Bafumana Inyaniso YeBhayibhile
Le drama eyayithathwe kwi-“Photo-Drama of Creation,” yayinokuboniswa nakwiindawo ezisemaphandleni, nditsho nezingenambane.


text:
“Asiqhelanga Kufundiswa Ngolu Hlobo!”
USOO-JEONG, umcebisi wabantwana bebanga eliphakamileyo kwisikolo saseMzantsi Korea, uye wabonisa abantwana beklasi yakhe iividiyo ezikwiwebhsayithi u-jw.org/xh. Uthi: “Bayithande kakhulu ividiyo ethi Ngumntu Onjani Umhlobo Wokwenene? Emva kokuba beyibukele bathi: ‘Asizange sicinge ukuba umhlobo wokwenene unje. Asiqhelanga kufundiswa ngolu hlobo!’ Abanye bathi baza kungena kule webhsayithi xa befuna icebiso.” Uqhubeka esithi: “Ndiye ndacebisa abaninzi endisebenza nabo ngale vidiyo. Bakuvuyela gqitha ukuyisebenzisa kwiiklasi zabo.”
Enye ividiyo ebancedileyo abafundi baseMzantsi Korea yividiyo yoopopayi ethi Indlela Yokoyisa Umntu Okuntlontayo Ungakhange Umbethe. Omnye umhlohli osebenza eJuvenile Violence Prevention Foundation wayibukelisa abafundi beklasi yakhe. Wathi: “Abantwana abaninzi bayithande kakhulu le vidiyo ngenxa yemifanekiso yayo emihle. Eny’ into, ayibonisi indlela onokujongana ngayo nogonyamelo nje kuphela, kodwa nendlela onokuluphepha ngayo.” Lo mbutho wacela ukuba isetyenziswe ngabahlohli xa besiya kwizikolo zamabanga aphantsi naphakamileyo. Kwavunywa. Iividiyo eziku-jw.org/xh. zisetyenziswa nangamapolisa.
Ukuba awukangeni kule webhsayithi, khawuyizame. Kulula ukuyisebenzisa. Xa ufuna ukudawunlowuda, ukudlala izinto ezirekhodiweyo, ukubukela iividiyo, ukufunda iBhayibhile nezinye iincwadi, awukhuphi nesenti.


text:
Ukuvuswa KukaYesu Kukuvulele Ithuba Lokuphila Ngonaphakade!
UKUVUSWA kukaYesu akulobali nje elingenamsebenzi. Umpostile uPawulos wachaza ukubaluleka kwako xa wathi: “Noko ke, uKristu uvusiwe kwabafileyo, intlahlela kwabalele ekufeni. Ekubeni ukufa kungomntu, nokuvuka ekufeni kukwangomntu. Kuba kanye njengoko kuAdam bonke besifa, ngokunjalo nakuKristu bonke baya kwenziwa baphile.”—1 Korinte 15:20-22.
UYesu wavuswa ngoNisan 16, 33 C.E. Ngolo suku, amaYuda ayedla ngokunikela ngentlahlela yezivuno zawo kuYehova uThixo kwingcwele yetempile yaseYerusalem. Ngokubiza uYesu ngokuba yintlahlela, uPawulos wayebonisa ukuba kwakukho nabanye abantu ababeza kuvuswa.
Amazwi awathethwa nguPawulos emva koko acacisa oko kwafezwa kukuvuswa kukaYesu. UPawulos wathi: “Ekubeni ukufa kungomntu, nokuvuka ekufeni kukwangomntu.” Ekubeni uAdam wasosulela ngesono nokungafezeki, sonke siyafa. Noko ke, ngokunikela ngobomi bakhe obufezekileyo ukuze bube yintlawulelo, uYesu wasivulela indlela yokukhululwa kubukhoboka besono nokufa ngokuvuswa kwakhe. UPawulos wayishwankathela le nto ngala mazwi akweyabaseRoma 6:23: “Umvuzo isono esiwuhlawulayo kukufa, kodwa isipho uThixo asinikayo bubomi obungunaphakade ngoKristu Yesu iNkosi yethu.”
UYesu wayichaza indlela okusinceda ngayo ukufa nokuvuswa kwakhe. Ethetha ngaye, wathi: ‘UNyana womntu umele aphakanyiswe, ukuze wonk’ ubani okholwayo kuye abe nobomi obungunaphakade. Kuba uThixo walithanda kakhulu ihlabathi kangangokuba wanikela ngoNyana wakhe okuphela kwamzeleyo, ukuze wonk’ ubani obonisa ukholo kuye angatshabalali kodwa abe nobomi obungunaphakade.’—Yohane 3:14-16.
Khawufan’ ucinge nje—ubomi obungunaphakade kungekho ntlungu nasizi! (ISityhilelo 21:3, 4) Sikulinde ngamehl’ abomvu ukuphila apho! Omnye umphengululi wathi: “Ndiyavuma, amangcwaba akukhumbuza ngendlela obubufutshane ngayo ubomi, kodwa uvuko lona lusisiqinisekiso sendlela okuza kuphela ngokukhawuleza ngayo ukufa.” Ngokucacileyo, ukuvuswa kukaYesu kusivulele ithuba lokuphila ngonaphakade!